text:
Telung minggu sampun majalan Weda lan Supri sampun dados siswa sane becik sane seleg malajah. Mangkin Weda, Supri, Luh Dini lan Luh Ayu sampun dados siswa sane nyalanang kewajiban ipune antuk malajah, mangkin ipun sampun siap ngadepin UN.
LACUR
Anakè tua anè matuuh nem dasa tiban
ento maadan Dadong Tua Riguh. Sesai Ia medagang canang di sisin rurungè. Uling
dagangannè ento Ia ngidang manyekolahang cucunnyanè anè maadan Luh Sunari, suba
matuuh limolas tiban, enu negak ring bangku kelas 3 SMP. Luh Sunari
sampun ka tinggalin mati olih bapannyanè tur ka tinggalin ngantèn olih mèmènnè.
Ento ngeranayang Luh Sunari ka rawat olih dadongnè. Yadiastun Luh Sunari ngelah
Mèk Ngah anè nongos di Badung nanging Ia tusing taen nyak yèning orahina nongos
ngajak Mèk Ngahnè di Badung, enu luungan nongos ngajak dadongnè katimbang
nongos ngajak Mèk Ngahnè konè.
Kangin kauh Dadong Tua Riguh ngalih
gaè mangda ngidang ngidupin cucunnyanè. Panes bateng, dinginnè peteng tusing taèn
ngaènang Ia nyerah nyalanang idupe anè lacur enè. Pedalem pisan nasib Dadong
Tua Riguhè, nanging aget Dadong Tua Riguh ngelah cucu cara Luh Sunari anè
setata nulungin Dadong Tua Riguh medagang.
Ri sedek Dadong Tua Riguhè medagang
teka Luh Sunari ngemel busung sambilanga megending-gending lagu pop Bali,
lantas kecapatin olih Dadong Tua Riguh, “Kenken luh, mael jani ajin busungè?”
Luh Sunari suud magending laut nyautin petakèn dadongnyanè, “Bih mael ajan
Dong. Telung dasa tali jani apesel. Miriban krana suba paek rahinan purnamanè.”
Makesyab dadongnè, “Aduh kènkènang jani ngadep canang lamun mael busunge.”
Lantas kesautin olih Luh Sunari, “Yèn mael busungè maelang masih ngadep canangè.
Ajin bunga masih menèk jani Dong, akilone petang dasa tali rupiah jani.”
Dadongnè kitak kituk.
“Yèn mael canangè tusing ada anakè
anè meli canang nyanan. Sebet atinè baana.” Kèto dadongnè nuturang kenehnè.
“Tenang dogèn Dong, pasti anakè anè
mablanja lakar ngerti yèning jani canangè ngemaelang.” Luh Sunari mesaut
banban.
Dadongnè mendep tur makenyem tusing
mesaut buin.
“Yèh saja. Engsap nguliang susuknè.
Nè susuk belin busungè dong.” Kèto Luh Sunari ngorahang sambilanga ngemaang
susuknè tekèn Dadong Tua Riguh.
“Mimih cucun dadongè enè, enu cenik
suba melajah korupsi.” Pesaut dadongnè nyandènin.
“Sing ja keto dong. Anakè tiang
engsap tuni.” Pesaut Luh Sunari sambil nahenang eleknè.
Dadongnè kedèk, kendel pisan ningalin cucunnè anè nahenang elek buka ka kèto.
Lantas dadongnè mesaut, “Nè susuknè cening dogèn nyuang, anggon bekel masuk bènjang.”
“Yèè… kèto nakè uling tuni dong. Suksma, dadong tiangè anè paling jegèg.”
Pesaut Luh Sunari. Demen pisan atinè. Dadongnè tuah kedèk.
“Selegang melajah nah Luh! Mangda ngidang dadi anak suksès. Mangda tusing
pragat dadi dagang canang buka dadong, mangda ngidang meli mobil cara anakè lèn.”
Kèto Dadongnè nuturang.
“Aduh dadong sampunang jejeh, tiang pastika lakar seleg melajah. Nyanan yèning
iraga suba ngelah mobil lakar ka ajak tiang dadong matirta yatra ka pura-pura
anè ada di Bali.”
“Yèh saja to luh?” Dadongnè nakonang.
“Saja dong.” Luh Sunari nyekenang dadongnè.
“Liang pisan atin dadong ngelah cucu anè becik, dueg tur jegeg buka cening.” Kèto
dadongnè nyautin sambilanga ngelut Luh Sunari laut make dadua saling makenyem.
Suryanè suba lingsir, sube minggek kauh, masan Luh Sunari lan dadongnyanè wusan
madagang. Ajaka dadua laut mulih, mulih ka umahnè anè cupet tur buuk pisan.
Umah anè tusing luung katongosin nanging liu olas asih ring tengahnyanè.
Ri sedek mejalan mulih Dadong Tua Riguh ngajak Luh Sunari simpang ka dagang
baju, lakar meliang Luh Sunari baju baru. Demen pisan atin Luh Sunariè belianga
baju baru teken dadongnyane.
“Anè encèn lakar ka beli Luh?” Dadong Tua Riguh matakèn tekèn cucunnyanè.
“Anè enè dogèn dong. Warnannè luung tur harganè masih tusing mael.” Pesaut Luh Sunari
sambil ngisiang baju anè mawarna pelung misi gambar bonèka, luung pisan.
Lantas dadongnè meliang Luh Sunari baju anè ka pilih olih Luh Sunari laut
majalan manjus ka tukadè malu. Di tukade Ia lan dadongnè manjus saling
kasiramin. Sasampunè suud manjus mara Luh Sunari lan dadongnyanè majalan mulih
ka umahnè.
Sasampunè teked jumah Luh Sunari lantas mebanten, laut melajah katimpalin olih
dadongnè. Dadongnè bengong ningalin Luh Sunari melajah. Makelo dadongnè bengong
kanti ngetèl yèh matannè.
“Pedalem pisan cening enu cenik sube kakalahin olih rerama. Lacur dadong ngelah
pianak buka bapan ceningè, tusing taèn inget tekèn somah kanti kakalahin ngantèn
tekèn somahnè, sesai ngamuk yèning tusing maan ngamah narkoba. Pamuputnè masih
payu Bapan ceningè mati ulian narkoba.” Kèto dadongnè Luh Sunari maseselan.
“Dadong sampunang manyesel buka ka kènè, tiang dogèn tusing taèn nyesel ngelah
rerama cara ka kèto.” Pesaut Luh Sunari sambilanga ngusapin yèh paningalan
dadongnè.
“Eda pesan cening dadi manusa cara reraman ceningè.” Kèto dadongnè mabesen tekèn
Luh Sunari.
“Dadong sampunang sumandangsaya tiang lakar inget tekèn pebesen dadong.” Luh Sunari
mesaut nyekenang dadongnè.
Dadongnè mendep tusing nyidang mesaut buin,laut bangun majalan ka tongos pasarèannè.
Yèh paningalanè tusing ngidang kaandeg. Suba kasadsadin nanging
tusing suud-suud ngetèl yèh paningalannè.
Bènjang pasemengannè Luh Sunari gelurina olih pisaganè, laut Luh Sunari bangun
uling pasarèannè. Tepukina dadongnè suba tusing ada di pasareannè.
Enggal-enggal Luh Sunari pesu uling umahne, saget tepukina suba liu anakè di
arepan umahnè. Iseng Ia nakonang anakè ngudiang ramè-ramè ento.
“Mek kenken to ngudiang ramè-ramè?” Kèto Luh Sunari matakèn tekèn pisaganè.
“Mai Luh Ka rumah sakit jani. Tuni I dadong ulung uling punyan jepunè
dugas ngalap bunga.” Kèto pisaganè ngorahang.
Makesyab Luh Sunari, tusing ngidang Ia ngandeg yèh peningalannè. Ia paling,
takut dadongne lakar punapi-punapi. Lantas Luh Sunari kagandèng olih pisaganè
ajaka ka rumah sakit.
Sasampunè teked di rumah sakit Luh Sunari lantas ka ruang UGD nanging dapetanga
Dadongnè suba tusing ada di UGD. Dokterè ngorahang Dadong Tua Riguh sampun
matilar utawi sampun padem jani mayatnè ada di ruang mayat. Makreteg
kenehnè Luh Sunari, laut Ia malaib ngalih ruang mayat. Tepukina ditu Mek Ngahnè
ngeling di arepan dadongnyanè. Luh Sunari nongos di arepan jelanan ruang mayatè,
tusing bani ningalin mayat dadongnyanè, Ia tusing percaya dadongnè suba
ngalahin mati. Telah ngetel yeh paningalan Luh Sunariè. Kenehnè bingung paling,
buyar buka gedahè pantigang, sedih kaliwat sedih ngenehang undukè lacur buka ka
kènè. Lantas Ia majalan maekin dadongnyanè. Tepukina kulit dadongnè suba kuning
gading, tangkahnè tusing ada angkihannè buin. Ditu lantas Luh Sunari ngeling
gerong-gerong.
Abulan suba sapetilar dadongnè mati ninggalin Luh Sunari nanging Luh Sunari
kondèn ngidang ngilangan keneh sedihnyanè. Jani Luh Sunari lakar ajaka ka
Badung tekèn Mek Ngahnè. Sebet pisan atinè yèning ninggalin umah anè sesai ajak
ngedum suka duka tekèn dadongnyanè. “Nasinè suba dadi bubuh, suba nasib tiangè
buka ka kene.”
Ajam sube liwat uling Klungkung ka Badung. Jani suba teked Luh Sunari di jumah
Mèk Ngahnè. Bengong Ia nepukin umah Mèk Ngahnè anè gedè pisan, luung pisan
nanging Mèk Ngahnè tusing taèn ngorahang tekèn I dadong. Mèk Ngahnè masih
tusing taèn nulungin I dadong. Pedih kerasa yèning nawang undukè buka ka kenè.
Lantas Luh Sunari ka kaukin olih Mek Ngahnè, katundèn enggal-enggal masuk ka
umahnè. Ditu Luh Sunari nepukin Pak Yannè, kurenan Mèk Ngahnè anè tusing taèn
nelokin I dadong kanti ngemasin mati masih tusing taèn delokina I dadong. Ditu
masih Ia nepukin misannyanè ane maadan Luh Manik, matuuh pitulas tiban, ane
tusing taèn nelokin I dadong masih. Ditu masih ada Mèk Tut Ningsih,
matuuh setiman tiban, anè dadi pembantu di umahnè ento. Makelo Luh Sunari
bengong kadi anak paling ningalin umah anè gede pisan ento, laut Ia ka ajak ka
kamarnè tekèn Mèk Tut Ningsih. Luh Sunari baanga kamar anè paling pojok, paling
cupet.
“Pedalem pisan Luh baanga kamar anè sebenarnè kadadiang kamar pembantu.” Kèto Mèk
Ningsih nuturang.
“Tan punapi Mèk, nè penting kamarnè enè becik katongosin.” Pesaut Luh Sunari.
“Lamun kèto kakalahin malu nah, Mèk Tut lakar mapunpun malu, Luh Istirahat dogèn
malu.”
“Nggih, suksma Mèk.”
Laut Mèk Tut Ningsih ka paon lakar mapunpun, tur Luh Sunari marebahan akejep. Konden
maan marebahan Luh Sunari suba tondèna nyampat lan ngepel olih Mek Ngahnè.
Disuudnè nyampat kadèn lakar maan marebahan nanging Luh Sunari tundèna mijetin
batis Mèk Ngahnè. Ditu, di umah Mèk Ngahnè Luh Sunari kasiksa, kadadiang
pembantu olih Mèk Ngahnè. Ento makejang kalaksanayang mangda Ia ngidang
ngelanjutin sekolahnè. Yening Ia tusing tinut tekèn parentah Mèk Ngahn, sinah
Ia lakar suudanga masekolah. Sebilang wai Ia setata kasiksa lan kasiksa, tusing
ada waktu anggen melajah apa buin ngaè tugas kerja kelompok di umah timpalnè.
Sedek dina anu ada guru anè iseng nakonang ngudiang Luh Sunari sesai ngaè PR di
sekolah. Guru ento wali kelas Luh Sunari anè maadan Ibu Rustianti.
“Luh Sunari, dadikeh Ibu nawang adi Iluh setata ngaè PR di sekolah? Di jumah
singkèh Iluh maan melajah?” Bu Rustianti metakon tekèn Luh Sunari.
“Ampurayang tiang bu, nanging tiang takut nyeritayang.” Pesaut Luh Sunari
kisi-kisi tekèn gurunyanè.
“Sampunang takut, Nyèn nawang Ibu ngidang nulungin.” Gurunè mesaut banban.
“Ti…Tiang tusing baanga melajah tekèn Mèk.. Mèk Ngah tiangè Bu. Yèning Tiang
ngelawan nyanan tiang lakar suudanga masekolah konè Bu.” Kèto Luh Sunari
nuturang.
“Nah, lamun keto Ibu anè lakar ngorahang tekèn Mek Ngah Luhè.” Kèto Bu
Rustianti masemaya.
Luh Sunari dot pisan nyautin munyin gurunè nanging tusing ngidang pesu munyinnè,
“Sampunang nika Bu tiang takut kena brangti Mek Ngah tiangè.” Tuah ngidang
kaucapang ring kenehnè munyinnè Luh Sunari ento, laut Luh Sunari katinggalin
olih gurunè, lantas Luh Sunari mejalan mulih.
Disubanè teked jumah Luh Sunari langsung kasiramin yèh banyu teken Mèk
Ngahnè lantas boknyanè anè lantang ketarik olih Mèk Ngahnè kanti telah aas.
Makejang baju lan bukunè belus, telah yèh peningalanè Luh Sunari ngetèl.
“Ento upah nyainè tusing ngidang luung ngaba bungut. Ngudiang nyai
nglapor-nglapor sesai kasiksa? Elek Cang ka tegur olih gurun nyainè nawang.” Kèto
Mèk Ngahnè mamunyi kaliwat gedeg tekèn Luh Sunari.
“Ampurang Tiang Mèk, tiang tusing taèn makeneh ngaènang Mèk Ngah elek. Tuni nak
gurunè nakonang, tusing ja tiang anè nglapor.” Pesaut Luh Sunari takut.
“Patuh dogèn ento masih nyai anè nglapor adanè nawang.” Pesaut Pak Yannè sambil
mecutin Luh Sunari.
“Matiang dogèn anakè ane cara ka kèto Mèk!” Luh Manik manes-manesin.
Luh Sunari tusing ngidang ngelawan, pragat ngeling dogèn Ia ngenehang undukè anèka
kenè. Di kamarnè Ia negak maseselan mangenahang idupnè ane lacur buka ka kenè.
Kasadsadin yeh peningalannè laut majalan pesu uling kamarnè nyemak sampat lakar
kaanggon mersihin umah Mèk Ngahnè ento. Mèk Tut Ningsih Tuah ngidang ngeling
ningalin nasib lacur Luh Sunari kasiksa buka ka kèto.
Kacrita jani Luh Sunari suba
tamat SMA, Ia lakar ngelanjutin kuliah di fakultas kebidanan, nanging Mèk Ngahnè
tusing ngemaang,tusing ngelah pis anggon ngebiayain konè. Kanti tamat SMA Luh Sunari
enu masih kasiksa olih Mèk Ngahnè. Ditu lantas Luh Sunari ical uling umah Mèk
Ngahnè ento, tusing kuat buin kasiksa nanging Mèk Ngahnè tusing peduli.
Mabekel pipis akidik Luh Sunari ngalih tongos sèwa umah utawi kos-kosan anè
mudah. Kangin kauh Ia ngalih tongos sewa umah ane mudah nanging pragat liu
anake ane tusing nyediaang tongos sewa umah ane mudah. Pamuput, Ia maan tongos
umah ane mudah nanging tongosne tusing luung, liu anake ane kena pergaulan
bebas ditu. Nanging ento tusing ngaenang Luh Sunari jejeh, sinah Ia tusing
lakar kena pergaulan bebas masih. Disubane ia maan nyewa umah Ia langsung
ngalih gae dadi parekan ring restauran apang ngidang mayah sewa umah lan
ngelanjutin sekolahnyane. Di tongos ngekosne Luh Sunari ngelah timpal maadan
Nyoman Rai ane baik tur bares pisan teken Luh Sunari, nanging tusing taen
katanggapin olih Luh Sunari krana Luh Sunari tusing nyak ngalih gegelan malu,
Ia lakar ngelanjutin sekolah mangda ngidang dadi anak sukses cara pabesen
dadongne.
Gelising cerita krana ka hasut olih timpalne ane maadan Geg Nira, Luh Sunari
jani keni pergaulan bebas. Sesai Ia ka diskotik, dugem kone Ia ditu. Sebilang
wai Luh Sunari ngantosin muani hidung belang ditu. Pepes pisan Nyoman Rai
ningalin Luh Sunari mulih peteng-peteng. Narkoba lan sex bebas jani dadi
timapalne Luh Sunari, sekolahne sube kaengsapang olih Luh Sunari.
Risedek petenge dugas Luh Sunari mulih uling dugem, bibihne mabo alkohol lan
pejalanne srandang srendeng, lantas katulungin olih Nyoman Rai.
“Luh, Luh gegaen pelihne Luh. Ngudiang Iluh ngalih gae kekene? Sesai bolos
kuliah. Tugas skripsi tusing taen kerunguang.” Keto Ia, Nyoman Rai nankonang
Luh Sunari.
“Aaahhhhh depang sube ento beli, ngudiang masesekolah tegeh-tegeh yening ade
gegae ane nekaang pis tusing misi syarat tamatan strata 1.” Luh Sunari mesaut
sambilanga makenyem bungah laut masuk ka tengah kamarne. Nyoman Rai tuah
kitak-kituk, mendep tusing mesaut buin. Sing ada gunane yen mapadu raos ngajak
anak punyah ane setata merasa dueg lan ngelahang gumi.
Jani mare Luh Sunari maan karmane, Ia keni penyakit ane maadan penyakit AIDS.
Dugase Ia maperiksa ka dokter, doktere ngorahang penyakitne tusing ade obatne.
Laut Luh Sunari mesadu teken Nyoman Rai.
“Beli kenken jani ne beli. Nista saja kaliwat nista tiang dadi manusa pidan
jani mare kerasaang karmane.” Keto Ia Luh Sunari sambilanga ngeling di arepan
Nyoman Rai.
“Kenkenne? Karma ape ane kamaksud Luh?” Nyoman Rai matakon penasaran.
“Ti… Tiang kena penyakit AIDS beli.” Nyangetang keras pangelingne Luh Sunari.
“Kenkenang buin Luh nasine sube dadi bubuh, mirib ene sube pejalan idup Iluhe.
Beli tuah ngidang nulungin ngemaang semangat idup dogen Luh. Jani
melah-melahang ngabe raga. Alih gegae ane berguna bagi Iluh lan anak lenan.
Lanjutang sekolah apang kanti tamat.”
“Nggih beli, suksma beli tuah beli ane baik teken tiang jani.”
Atiban sube liwat. Luh Sunari jani sube tamat kuliah. Sube makelo Ia tusing
taen mriksayang penyakitnyane. Makesyab Ia ningehang munyin doktere ane
ngorahang penyakit AIDS ento tusing ade buin ring ragan Luh Sunarie. Doktere
masih bingung, ngudiang bisa kakene.
Liang pisan atin Luh Sunari lantas
ngenggalang melaib pesu uling ruang dokter.
“Bli Nyomaaaaaan! Tiang tusing
ngelah penyakit AIDS buin.” Keto Luh Sunari ngorahang teken Nyoman Rai, bes
keliwat demen atine.
Suba joh Luh Sunari malaib mare doktere inget hasil pemeriksaan Luh Sunari tuni
matukar ngajak hasil pemeriksaan anak len.


c: text/html

text:
Upacara Piodalan lan Pemlaspas Gedung Anyar SMK PGRI 3 Denpasar
Om Suastyastu...Satusan sisya miwah guru SMK PGRI 3 Denpasar ngawit semeng sampun nyarengin upacara melaspas miwah padudusan alit ring rahina, Buda manis Juluwangi, Purnamaning Kasa 1 Juli 2015.
Kepala Sekolah SMK PGRI 3 Denpasar, Drs. I Nengah Madiadnyana, MM maosang karya Melaspas miwah Padudusan Alit puniki kalaksanayang mapaiketan ring kawentenan wewangunan anyar gedung sekolah sane sampun mawasta puput. SMK PGRI 3 Denpasar malih ngawangun Gedung anyar santukan kawentenan sisya sane meled nunas ajah-ajahan ring sekolah puniki sayan makeh pisan. Puniki sane kaaggen dasar nunggilang pikayun ngawangun gedung ayar sane madaging makudang-kudang ruangan kelas. Sane matetujon mangda proses belajar mengajar mamargi antar. Ring Gedung sane anyar puniki kawangun roras ruang kelas. Tiosan ring punika lantai dasar gedung anyar puniki kawangun kitchen miwah restoran. Kekalih genah puniki kaangen praktek olih sisya jurusan tata boga. Gedung anyar puniki kawangun wantah 6 sasih kemanten.
Dudonan karya melaspas miwah Pedudusan Alit sampun ngawit saking rahina Soma Wage Julungwangi, 29 Juni 2015. Ring rahina puniki para guru miwah sisya sami ngawit ngaryanin Sanggar Agung, penjor, majejaitan, miwah masang wastra. Ring rahina, Anggara Kliwon Julungwangi, 30 Juni 2015 para guru miwah sisya sami ngunggahang banten taler nyiagayang upakara. Ring rahina, Buda Manis Julungwangi Purnamaning Kasa puncak karya Melaspas miwah Pedudusan Alit. Puncak karya Melaspas miwah Padudusan Alit kakawitin antuk ngaturang pujawali ring Padmasana Gedung Induk tur kalanturang upacara pawintenan, upacara majaya-jaya, upacara mecaru, miwah pamuspan . Kaping kalih kelaksanayang upacara macaru lan melaspas ring Gedung anyar. Upacara puniki kapuput olih Ida Pedande saking Griya Sanur
Manut susastra Hindu, upacara Melaspas puniki dahat mautama tur patut kalaksanayang risampun puput ngawangun saluiring wewangunan. Upacara melaspas sampun kalaksanayang saking nguni olih karma Hindu ring Bali. Sane matetujon mangda sapa sira sane nyeneng ring wewangunann anyar puniki prasida ngamolihang kerahayuan, kerahajengan, tur nenten ketiba ring sane boya-boya.
Om Santi, Santi, Santi Om

robotstxt: allowed

filter: keep


text:
Nah, ring postingan ne mangkin, tiang jagi ngaryanian index utawi daftar postingan indik conto-conto satua bali. Tetujonipun mangda sameton-sameton bali sane ngrereh conto satua bali, sida gelis ngamolihin napi sane karereh. Inggih niki sampun indez satua bali ring blog niki!
Index / Daftar Conto-Conto Satua Bali
- Anak Ririh
- Ayam Ijo Sambu
- Belibis Putih
- Cupak Teken Grantang
- I Belog
- I Cicing Gudig
- I Empas Teken I Angsa
- I Lacur
- I Lara
- I Lubdaka
- I Lutung Dadi Pecalang
- I Lutung teken I Kekua
- I Pengangon Bebek
- I Pucung
- I Siap Selem
- Kambing Takutin Macan
- Lutung Teken Kambing
- Men Sugih Teken Men Tiwas
- Naga Basukih
- Nang Cubling
- Nang Bangsing Teken I Belog
- Ni Bawang Teken Ni Kesuna
- Ni Daa Tua
- Ni Tuung Kuning
- Pan Balang Tamak
- Sampik Ingtay
- Sang Nandaka Muah Prabu Singa Kapisuna
- Tosning Dadap Tosning Presi
- Tuma Teken Titih


text:
Rabu, 16 Mei 2012
LENGKARA BASA BALI
maweweh pola paneesnyane.
• Lengkara sané kabaos paripurna sakirangnyané madaging jejering lengkara (subjék) miwah linging lengkara
(prédikat).
A. Lengkara Basa Bali nganutin Linggihnyane / Kedudukannya kapalih dados 4 Soroh :
1. Jejering Lengkara (Subyek)
2. Linging lengkara (Predikat)
3. Panandang Lengkara (Obyek)
4. Pidartaning Lengkara (Keterangan)
- Pidartaning Genah / Tempat (ring sekolah, ring pasar, msl.
- Pidartaning Dauh / Waktu (dibi, tuni, abulan, tengai, msl)
- Pidartaning Wilangan / Bilangan (tenga, papat, dasa, papat , selae, telung benang,msl)
- Pidartaning Kahanan / Keadaan (seleg, tegeh, jegeg, bagus, kedas, kalem ,msl)
B. Lengkara Basa Bali nganutin Penees “ Intonasinyane” kapalih dados 4 soroh :
1. Lengkara Pamidarta (Kalimat Berita)
Inggih Punika : lengkara Pamidarta inggih punika lengkara sané nlatarang pariindikan (keadaan)
umpami:
• Tititang ngranjing ring SMK Wira Harapan
2. Lengkara Pitakén (Kalimat Tanya)
Inggih Punika: lengkara sané tetujon ipun nunas pasaur saking sang sané katakénin. Panees ring
panguntat lengkara ketah ipun ngunggahang intonasi tanya.
umpami:
• Luh, saja Iluh suba ngelah gegelan?
3. Lengkara Penguduh (Kalimat Perintah)
Inggih Punika: lengkara sané tetujon ipun ngandikain anak tiosan mangda maparilaksana utawi ngambil
pakaryan.
Umpami:
• Luh, mai je paekin negak disamping Beline!
• Béh, énggalin ja majalan beli!
4. Lengkara Nuutang Reraosan (Kalimat Langsung)
Inggih punika: Lengkara sane tatujon ipun nunas pasaur saking anak tiosan sane sifatnyane langsung.
umpami:
• Bapa metakon”Putu tusing masuk jani?”
C. Lengkara Basa Bali nganutin lingingnyane kapalih dados 2 soroh inggih punika:
1. Lengkara Lumaksana
Inggih punika: Lengkara sane jejering lengkaran lengkarannyané nglaksanayang pakarya. Linging
lengkarannyané ketah marupa kruna tiron mapangater anusuara (Ny, M, N,Ng), sakadi:
Umpami :
• Beli Madé nusuk saté.
• Mbok Putu ngaé rujak.
• Adinné nulis surat ibi sanja di ampiké.
• I Lubdaka manah kijangé ento.
2. Lengkara Linaksana
Inggih punika: Lengkara sane jejering lengkarannyané keni pakaryan. Linging lengkarannyané ketah
marupa kruna tiron mapangater (ka-) miwah mapangiring (-in), miwah (-a).
Umpami:
• Saténé katusuk baan Beli Madé.
• Tiang dukaina ring I Guru.
• Bungané adepa tekén Luh Sari di Peken Badung.
• Adinné maekin belinné.
• Galengé tegakina tekén panakné.
1 komentar:


text:
PRATHAMAS SARGAH
ARAN LAN WAWIDANGAN BANJAR ADAT
Pawos 1
(1) Banjar puniki mawasta Banjar Adat Delod Pempatan, magenah ring wewidangan Desa Adat Lukluk, Kelurahan Lukluk, Kecamatan Mengwi, Kabupaten Badung, Provinsi Bali.
(2) Jebar kakuwub wawidangannya mawates nyatur :
ha. Sisi kaja : Banjar Batur Sari (margi ke Pura Dalem,lan Pekarangan druwen Putu Widana)
na. Sisi kangin : Tukad Elang
ca. Sisi kelod : Jalan ke Pertama Anyar lan ke Kerebog Langit.
Da. Sisi kauh : Yeh Poh
(3) Kakuwub ….
DWITTYAS SARGAH
PAMIKUKUH LAN PATITIS
Pawos 2
(1) Banjar Adat Delod Pempatan ngamanggehang pamikukuh utawi dasar :
ha. Pancasila
na. Undang-Undang Dasar 1945
ca. Tri Hita Karana Sada cara Agama Hindu
ra. Awig-awig Desa Adat Lukluk.
(2) Pinaka Patitis utawi Tetujon Banjar Adat Delod Pempatan luwir ipun :
ha. Ngukuhang ngerajegang Agama Hindu, Adat, Sima tur Tata susila manut dresta pekraman.
na. Ngulati kerahajengan miwah kesukertan warga banjar adat sinamian sekala lan niskala.
ca. Tulung tinulung (saluhung-luhung sebayantaka, paras – paros, pasar-pana-ya) miwah ngeraketang pasemeton utamin ipun warga banjar adat sinamian, rauhing warga Desa Adat Lukluk.
da. Ngalaksanayang sahananing pemutus Desa Adat Lukluk.
TRITIYAS SARGAH
SUKERTA TATA PEKRAMAN
Palet I
INDIK KRAMA
Pawos 3
(1) Sane sinanggeh Krama Banjar Adat, inggih punika :
Sane magame Hindu tumaning dados Kepala Kulawarga lan sampun tedun mekrama Banjar Adat.
(2) Sane Kabawos Warga Banjar Adat, inggih punika :
Sahananing anggota kulawarga saking krama Banjar Adat turmaning megama Hindu, sane munggah cacah jiwane ring Banjar Adat.
(3) Sejabaning punika kesinanggehang Krama Tamiyu.
Pawos 4
Krama Banjar Adat, mawiwit saking:
(1) Warga ngarep minakadi :
ha. Warge sane witnyane saking turun tumurun nyungkemin Pekraman Banjar Adat.
na. Warga witnyane saking tios Desa wiadin Banjar Adat sane ngawa Karang paumahan ring wewidangan Banjar Adat Delod Pempatan.
(2) Warga Tamiu, minakadi :
Warga sane saking tios Desa numpang ring krama wiadin warga Banjar Adat gumanti wantah ngerereh pengupa jiwa.
Pawos 5
Ritatkala ngayahin Banjar Adat Krama Kepah dados Krama Lanang lan Istri.
Pawos 6
SULUR LAN TATA TEDUN MEKRAMA
(1) Warga Banjar Adat Delod Pempatan sane sampun merabian, suwennyane tigang sasih kepatutan tedun mekrama Banjar Adat, tur mapakeling ring Pelinggih Banjar Delop Pempatan.
(2) Warga saking tios Desa sane ngawa karang paumahan megenah ring wewidangan banjar Adat Delod Pempatan langkungan ring tigang sasih tur sampun merabian mepikayun tedun mebanjar adat manut perarem.
Pawos 7
INDIK SWADHARMAN KRAMA
(1) Sinamian Krama Banjar Adat patut ngayah ke Banjar Adat, Sajawanin sane:
ha. Ubuh ketinggalan yayah-rena yening sampun merabian kepatutan tedun mekrama Banjar.
na. Balu ngemban putra, sekantun putrannyane alit tur in kantun masekolah, keni ayah balu kewanten. Nanging yening putrannyane sampun mekarya utawi merabian patut warga punika keni ayahan lanang wiadin istri.
ca. Balu ngelisting ngawa karang, yening nenten kantun meresidayang ngayah sejeroning enem sasih kepatutan mesadok ring prajuru nanguni indik kawentenan ipun.
ra. Krama kedadosan numbas ayah manut perarem.
(2) Kepatut ngayah ke Banjar Adat seantukan :
ha. Balu istri mederebe ipen lanang sampun meyusa pitulas warsa duaning merabian turin nenten masekolah, ipennyane punika sane patut ngayahin Krama Banjar adat lanang nyantos maderuwe rabi.
na. Balu lanang maderebe sameton istri sampun manyuse pitulas warsa turin nenten masekolah, semetonnyne punika kepatutan ngayahin Krama Banjar Adat Istri.
(3) Tinut ring suaran Kulkul.
(4) Tinut ring Awig-Awig Banjar Adat.
(5) Tinut ring Pararem Banjar Adat.
(6) Tinut ring pituduh Prajuru sane nenten lempas, ring Awig-Awig miwah pararem.
(7) Krama banjar Adat patut nawur papeson minakadi urunan-urunan miwah saluwiring aci-aci upakara ring Banjar Adat manur pararem.
(8) Rikalaning Krama Banjar Adat nedunin peparuman, karya Adat utawi Agama, Krama miwah Warga Banjar Adat Kepatutang melaksana wiadin mepengangge nganutin adat tata cara.
(9) Patut mesadok ring prajuru, rikala wenten Krama wiadin Warga sane : Seda, Ngemijilang Putera, majemukn, nerima tamu bhaya pati, bhaya artha, bhaya geni, kepelegandang, dura-cara ring agama, mulih ngambul, mulih dahe.
(10) Saluwiring pekarwan Banjar Adat patut kelaktanayang sebecik-beciknyane jantos puput.
(11) Rikala wenten Krama Banjar Adat nunas pengampura, seantukan pekaryan wiadin keiwangannyane turin sampun keterima becik antuk Krama Banjar Adat, nenten patut malih ke umikin.
(12) Patut melaksana miwah metata-cara saling asah, asih, asuh, ring Pasemetonan Banjar Adat utaminipun, pingkalih ring semeton tios Banjar Adat rawuhing Desa.
(13) Krama Banjar Adat kepatut nyarengin maseserep, rikalaning wenten Pasemetonan Banjar Adat sane :
Ical tan janten tetujon miwah pengungsinnyane, kenten taler wenten sane ketiben Baya, sesampune wenten pasadok ring Prajuru masengker laminnyaepitung rahina.
Pawos 8
INDIK SWADARMANING KRAMA
(1) Sinalih tunggal krama Banjar Adat sinalih tunggil dados nunas pitulung ring Krama banjar Adat Ritatkala:
ha. Ngemargiang Panca Yadnya
na. Ketiben Panca Bhaya inggih punika: Geni Bhaya, Jiwa Bhaya, Artha Bhaya, Br. Bhaya, Duracara ring Agama.
(2) Dados ngemedalang pikayun ring sejeroning paruman.
(3) Wenang pilih lan kapilih dados Prajuru nginutin Awig-Awig puniki.
(4) Rikala mederebe kepatian wenang polih patis miwah gebagan saking Pekraman Banjar Adat manu perarem.
(5) Krama Banjar Adat wenang mepuangkid rikala :
ha. Maderuwe karya Panca Yadnya
na. Sungkan, metepetin anak sungkan, sedek ring melelunganan, kundangan miwah majenukan, sapunika taler Krama Banjar istri rikala nyusonin anak alit sejeroning akambuhan (colong) sang bobotannya sampun mayusa 7,5 sasih.
(6) Krama Banjar Adat sane kemanggehang dados Pemangku Pura Kahyangan Desa ring Desa Adat Lukluk lan Pecalang, Hansip, wenang ngemolkhan luput ayah-ayahan ring Banjar Adat.
Pawos 9
INDIK WUSAN MEKRAMA
(1) Yening Krama punika seda tur nenten wenten pewarisnyane
(2) Sangkaning pinunasnyane pereragan, tur sampun keterima becik ring paruman Krama Banjar Adat.
(3) Kanorayang antuk Krama Banjar Adat, nganutin sulur tata kadi ring sor puniki:
ha. Krama sane laksanannyane lempas ring Awig-Awig miwah Pararem santukan sampun mewanti-wanti polih pekeling saking Prajuru Banjar Adat, tur pinunas pengampurannyane nenten taler keterima antuk Krama Banjar Adat.
na. Ngenorayang puniki ke-ambil sejeroning peparuman Krama Banjar Adat, sesampun polih pamutus ring Krama Banjar Adat tur ngelanturin mesadok ring Prajuru Desa Adat.
(4) Krama Banjar Adat sane wusan mekrama Banjar Adat tan patut polih peduman punapa-punapi saking Banjar Adat.
Palet 2
INDIK PRAJURU
Pawos 10
1. Banjar Adat puniki kaenter antuk Prajuru sane mewasta Kelihn Banjar Adat.
2. Kelihan Banjar Adat Kesanggra antuk:
ha. Patengen utawi Bendahara sane ngaryanin wiadin nureksain paindikan ilikita jinah padruwen Banjar Adat, tur nyarengin pekaryan sane kapidabdab wiadin keenterang antuk kelihan Banjar Adat.
na. Kelian Tempek pinaka juru arah miwah nerima pesadok krama lan ngelanturang ring Prajuru Adat.
3. Kelihan Banjar Adat kesarengin antuk Kelian Dinas utawi Kepala Lingkungan.
Pawos 11
INDIK NGADEGANG PRAJURU ADAT
1. Prajuru Banjar Adat, Kepilih wiadin kewusan manut perarem.
2. Prajuru Banjar Adat inucap laminnyane ngewangku swadharmannyane tigas warsa.
3. Sesampune tigang warsa, prajuru inucap patut ngaturang swadharma miwah wewenangnyane ring paruman Krama Banjar Adat.
4. Yening prajuru inucap sampun ngewangku swadharmannyane ping kalih nenten dados kepilih malih.
5. Sane kadadosan Prajuru inggih punika :
ha. Krama Banjar Adat sane mewiwit saking warga ngarep.
na. Cacep ring Sastra.
ca. Uning ring Sima miwah Dresta.
ra. Mayuse paling kidik sasur warsa turin sampun merabian.
ka. Melaksana becik turin nenten lempas ring Undang-Undang miwah peraturan Negara Republik Indonesia.
da. Nenten ngewangku jabatan ring pengurus Desa Adat turin ring Khayangan Desa.
Pawos 12
INDIK TATA CARA NGADEGANG PRAJURU BANJAR ADAT
Tata titi ngadegang prajuru Banjar Adat inggih punika:
1. Tigang sasih sederenge swadharman kelihan lan Petengen Banjar Adat punika puput, Prajuru kepatut nyudi Krama Banjar Adat keadosan panitia pemilihan tur keraremin antuk Krama Banjar Adat.
2. Pemilihan kelihan lan petengen Banjar Adat wawu dados kelaksanayang yening paruman Krama Banjar Adat ketedunang antuk sekirang kirangnyane 2/3 jumlah Krama Banjar Adat sinamian.
Pawos 13
INDIK SWADHARMAN PRAJURU
1. Midabdabin indik Adat miwah Agama.
2. Nyarengin Ngemiletin Lingkungan midabdaban intik Kepemerintahan.
3. Mitetes Tamiyu sane wenten jumenek ring sawengkon Banjar Adat.
4. Nyaksinin pemuput indik bebawosan paindikan Adat manut kawentenan ipun ring Awig-Awig Banjar Adat lan Awig-awig Desa Adat Lukluk.
5. Nerima piuning saking Krama Banjar Adat, indik : seda, ngemijilang putra, majenukan, nerima tamiyu, bhaya pati, Bhaya artha, bhaya geni, er bhaya, kepelegendang, duracara ring Agama, mulih ngambul, mulih dahe, miwah ngutsahayang mangda paindikan punika sida kepuputan.
6. Mitunggilin pikayun sajeroning nabnab napi luwire ring Banjar Adat, ngulati kasukertan krama banjar Adat sinamian.
7. Mitetes rikala wenten warga Banjar Adat sane sampun merabian rawuh budal turin jenek sane ketah, kewastanin ngambul, tur ngutsahayang mangda warga punika mewali paras-paros merabian.
8. Mekarya ilikita, luwirnyane indik:
Pararem, cacah jiwa, druwen banjar, karya adat, sane kerajegan antuk Krama Banjar Adat nyantos pamuputnyane, jinah tur kedendan miwah sane lian-lian sane keanggehang sarat.
9. Wenang ngewakilin Banjar Adat metemuang bawos ring sapa sira ugi.
10. Nyudi sinalih tunggil Krama Wiadin Warga Banjar Adat pacang ngelaksanayang pekaryan sane kebuatan antuk Banjar Adat.
11. Micayang petias karya wing ring sinalih tunggil Krama Banjar Adat, minakadi pikolih manut ring swadharmannyane.
12. Rikala wenten kebuatan Krama Banjar Adat, Prajuru dados micayang nyeleng wiadin nganggen druwen Banjar Adat minakadi genah Bale banjar, prabot-prabot tur sesampune mangda kesiaran ring paruman Krama Banjar Adat.
13. Yening wenten warga tios Banjar Adat sane mekayunan nyelang wiadin nganggen padruwen banjar Adat, prajuru wenang micayang padruwen banjar Adat manut perarem.
Pawos 14
INDIK PANGENTOSAN PRAJURU BANJAR ADAT
Prajuru Banjar Adat kegentosan ngewengku swadharmannyane, riantukan:
1. Seda
2. Saking pinunasnyane pereragan, turin sampun kepatutang antuk Paruman Krama Banjar Adat.
3. Sungkan tur nenten meresidayang malih ngemargiang swadharmannyane.
4. Saking pararem Krama Banjar Adat, seantukan kecihnayang lempas saking swadharmannyane.
5. Puput ngemangku swadharmannyane.
Pawos 16
INDIK OLIH-OLIHAN
PANGELING-ELING PRAJURU
1. Olih-olihan, Pikolih wiadin Pangeling –eling Prajuru inggih punika:
ha. Luput sehananing peson-peson.
na. Cenengan sahananing peduman Banjar Adat
ca. Dana dharma manut pararem.
ra. Yening Prajuru inucap nyantos tiga caka warsa ngewangku swadharmannyane pinih becik, kepatutan Krama Banjar Adat micayang pengeling-eling minakadi pikolih ring swadharmannyane, ageng alit ipun nganutin pararem.
ka. Olih-olihan tiosan manut pararem.
2. Olih-olihan penyanggra Prajuru inggih punika:
ha. Dana Dharma manut pararem
na. Olih-olihan tiosan manut perarem.
Palet 3
INDIK KELIHAN DINAS UTAWI KEPALA LINGKUNGAN
Pawos 17
1. Tata cara pemilihan calon kepala lingkungan inucap kemargiang sekadi calon Kelihan banjar Adat.
2. Kepala lingkungan keadegang tur kegentosang olih pemerintah, krama banjar Adat wantah memilih calon Kelihan Dinas kemanten.
3. Indik swadharman miwah wewenang kelihan dinas selantur ipun keenter olih Pemerintah.
Palet 4
INDIK SESEPUH WIADIN UPA DESA SABHA
Pawos 18
1. Mangda becik pidabdabe ring Banjar Adat, Prajuru adat keabeh antuk :
ha. Sesepuh banjar adat inggih punika sahananing Prajuru Banjar Adat sane sampun wusan sangkaning rahajeng, sane wenang micayang piteket miwah pangeling-eling sewosan marep ring Prajuru Banjar Adat. ]
na. Upadesa sabha inggih punika genah prajuru Banjar Adat jagi nunas tetimbangan.
2. Anggota Upadesa Sabha katah 11 (solas) diri, sane kepilih antuk:
ha. 5 (lima) Diri kapilih antuk Prajuru Banjar Adat.
na. 6 (enem)Diri kapilih antuk Krama Banjar Adat.
3. Anggota Upadesa sabha puniki menggeh sajeroning tigang çaka warsa.
Palet 5
INDIK SEKAA
Pawos 19
1. Mangda tetujon Banjar Adat digelis kepangguh, ring Banjar Adat Kedadosan Kekaryanin Sekaa-sekaa, minakadi Seka Teruna miwah Sekaa Gong turin Sekaa tiosan sane keanggehang sarat.
2. Sekaa-sekaa punika maka pahan saking banjar Adat, lan dados ngardi Awig-awig, sakewanten patut ngangge imba ring Awig-awig Banjar Adat.
3. Daging Awig-awig Sekaa tan kengin tungkas ring Awig-Awig banjar Adat.
Palet 6
INDIK ARAHAN
Pawos 20
1. Mangda becik Prajuru mapidabdab miwah ngenterang sakeluirin karya sane kemargiang ring Banjar Adat, manut perarem.
ha. Arahan Regu Senin
na. Arahan Regu Selasa
ca. Arahan Regu Rabu
ra. Arahan Regu Kamis
ka. Arahan Regu Jumat
da. Arahan Regu Sabtu
ta. Arahan Regu Minggu
2. Arahan punika kemanggala antuk kesinoman minakadi penyanggra Kelihan Banjar Adat.
Palet 7
INDIK PARUMAN
Pawos 21
1. Paruman ring Banjar Adat Delod pempatan wenten kalih soroh inggih punika, Paruman Krama Banjar Adat Upadesa Saba, Paruman Sekaa.
2. Paruman Krama Banjar Adat kewentenang asasih apisan, kala rahina “ANGGARKASIH” indik dawuhnyane kesukserah ring Prajuru. Paruman taler kewentenang padgatakala.
3. Rikala Pesamuan utawi paruman, patut nganutin tata sulur sekadi ring sor puniki:
ha. Sesampune Prajuru Banjar Adat nyuarayang kulkul punika kalih tabuh, Krama Banjar Adat sejawanin sane mepuangkid patut sampun pada napak ring genah paruman.
na. Prajuru miwah Krama Banjar Adat ngawitin antuk Tri Gayatri Mantram (Tri Sandhya).
ca. Prajuru ngawitan bebawosan manut ring acara paruman.
ra. Prajuru ngewacakin /nyacah Krama banjar Adat tur sampun rauh lintang ring aparo.
ka. Krama banjar Adat soang-soang, dados ngemedalang pikayun wiadin tetimbang sane manut ring tata titi paruman.
da. Sehananin pikayun sane kemedalang antuk silih sinunggil Krama Banjar Adat nenten dados kesawurin antuk krama tiosan saderenge prajuru ngedihin tetimbangannyane.
ta. Pikayun miwah tetimbang patut keterima nyin antuk Prajuru tur kebawosang ring Penyanggra Prajuru sinamian, sapunika taler kepicayang ring krama sane parum mangde paindikan punika katetimbang sane becik.
sa. Sesampune asing-asing paindikin kacumponin antuk Krama Banjar Adat sareng Prajuru, wawu raris keambil pamutus sane kedadosang Pararem Banjar Adat.
wa. Rikala Paruman punika wenten paindikan sane nenten maresidayang kaambil pemutusnyane, patut indik puniki kebawosang antuk Prajuru ring parumanj Upadesa Sabha.
la. Tetimbang saking Upadesa Sabha ring rahina pruman ungkuran, wawu kesiaran ring Krama antuk Prajuru.
ma. Pemutus kebawosan ring Paruman Banjar Adat sane peresida keunggahang dados Awig-Awig lan Pararem, yening sampun kacumponin olih Krama Banjar adat sinamian sane ngemiletin paruman.
4. Paruman upadesa saba, padgata kala.
5. Paruman Sekaa selantur ipun keatur antuk asing-asing sekaa.
Palet 8
INDIK KULKUL
Pawos 22
1. Kulkul ring sajeroning Banjar Adat Delod Pempatan wenten tigang soroh, inggih punika Kulkul Banjar Adat, Kulkul Sekaa Teruna, lan Kulkul Sekaa Gong.
2. Tengeran suaran Kulkul Banjar Adat, sekadi ring sor puniki:
ha. Suara ping Pisan, cihna wenten warga sane ngemijilang putra/rare.
na. Suara ping kalih banban, cihna Krama wiadin Warga banjar adat dahe merangkat wiadin kejuang tios desa.
ca. Suara ping tiga banban, cihna Krama wiadin warga Banjar Adat wenten sane seda.
ra. Suara banban ngelawur, Cihna wenten bulan kepangan.
ka. Suara bulus tigang tulud, cihna wenten jiwa bhaya.
da. Suara bulus kalih tulud, cihna wenten Artha bhaya, kepelegandang miwah dura cara ring Agama.
ta. Suara bulus ngelantur, cihna wenten geni bhaya, Erbhaya, teteh abing.
Sa. Suara ngamping, cihna wenten linuh.
3. Sane patut nyuarayang kulkul Banjar Adat wantah Prajuru Banjar Adat wiadin silih sinunggil krama Banjar Adat sane kepituduh antuk Prajuru, sejawaning rikala wenten bhaya nadak, sane ketah kewastanin Panca Bhaya.
4. Prade wenten Krama wiadin warga banjar adat silih sinunggil sane nepak kulkul Banjar Adat, Kulkul sekaa-sekaa ten saking kepituduh antuk prajuru utawi nenten wenten panca Bhaya wenang sang nepak kedenda manut perarem.
5. Kulkul sekaa tan wenang matehin sukat kulkul banjar Adat.
Palet 9
INDIK DRUWEN BANJAR
Pawos 23
(1) Kewentenang druwen banjar sami patut kecihnayang antuk ilikita pastika minekadi ring buku pusaka.
(2) Druwen banjar kaetangin antuk patengan tur nyabran wenten paruman banjar patut kasiarang manut ilikita pastika.
(3) Druwen banjar ten dados kaadol, kagadeang tur kaepah, sajawaning wenten kawigunan ipun manut patitis utawi tatujon majalaran pararem.
(4) Padruwen banjar Dlod Pempatan, Lukluk luwire sekadi ring sor:
ha. Parahyangan Bhagawan penyarikan Banjar asiki
na. Bale Banjar asiki
ca. Bale Kulkul asiki
ra. Kulkul asiki
ka. Gong Kebyar abarungan
da. Margi ring sajeroning adat Banjar Dlod Pempatan papat rurung,
inggih punika :
1. Rurung taman = kebebeng
2. Rurung Panti = saking marga agung ngaleran tumbus ipun ring margi beji,ngelodan,
tumbus ipun ring Rurung Pahlawan.
tumbus ipun ring Rurung Pahlawan.
3. Rurung Pahlawan = Saking marga agung tumbus ring Rurung Pemuwunan.
4. Rurung pemuwunan = saking marga agung tumbus ipun ring rurung Pahlawan.
5. Rurung Tanman Indah = kebebeng.
5. Rurung Tanman Indah = kebebeng.
ta. Karang Banjar : ….. ha.
(5) Sinalih tunggil krama banjar jagi nganggen druwen banjar, sedurunge mangde masadok ring Prajuru Banjar.
(6) Riwusan ngemargiang pekaryan inucap, mangdane keresikan tur mewali jangkep.
(7) Ritepengan nganggen druwen Banjar mangda ngawenten upakara pakeling.
(8) Siosan ring Krama Banjar pateh sekadi ring ajeng indik prabya manut perarem.
(9) Mangda ngawentenang panyuksma ring Banjar rikanjekan Paruman, nyawaning ring Siwi Banjar.
palet 10
INDIK SUKERTA PAMITEGEP
Kaping 1
KARANG LAN TEGAL
Pawos 24
(1) Krama Banjar pangemong karang paumahan miwah teba patut ngewatesin karang inucap antuk tembok utawi sanistania pagehan turus mangda pekantenannya asri.
ha. Wates sisi kaler miwah kangin patutkekaryanin tur kapiare olih sang madruwe karang inucap, sane mawasta gegaleng keluan.
na. Wates sane majeng kemargine patut ketembok wiadin kepagedihn, tur kapiara olih sang madruwe karang inucap.
(2) Prade kerasayang pagehan utawi turus inucap ngelikadin, yan pada arsa penyandinge, kengin watese ngangge pinget kewanten kesaksi olih Prajuru Banjar Adat lan Dinas.
(3) Yening wenten sinalih tunggil krama Banjar memanah ngiid (nedunin) tur ngurung pekarangan mangda masadok ring Prajuru Banjar tur Penyanding.
(4) Prade wenten karang kebebeng mangda keutsahayang wenten marginnyane.
Pawos 25
(1) Sinalih tunggil Krama Banjar tan kalugra :
ha. Ngalah-alah margi, tegal ayahan, karang desa
na. Ngalah-alahan tanah tegak Kahyangan Setra lan sekancan tegak sinanggeh suci.
(2) Prade wenten sekadi ring ajeng, sang ngalah-alah patut ngawaliang tanah inucap saha pamidanda manut perarem.
Pawos 26
(1) Tan dados ngembahang toyo mawit saking blengbeng utawi kandang bawi, pewaregan, kamar mandi miwah sane siosan sane ngewetuang ambu kawon ka pakarangan anak lian, ka margine, ka rurunge.
(2) Tan dados ngentungan leluhu saluiring ipun ka pakarangan anak lian, ka margine, ka rurunge lan ka tukade.
(3) Prade nenten ngerunguang sekadi inucap kedanda manut perarem.
Kaping 2
INDIK PAPAYON
Pawos 27
(1) Ngawit nandur papayonan tanem tuwuh patut adepa agung (1,75 meter) ngejeroang saking wates, prade jantos ngaliwat wates wenang kesepat gantungin.
(2) Yening wenten pepayonan ngukulin, semaliha mewastu mayanin kepisaga patut kewara antuk paiguman ping ajeng prasida sang nruwenang wit ngerebah utawi notor.
(3) Prase sampun kewara taler tan wenten utsaha sang nruwenang wit sang rumasa ketetehan utawi kejerihan wenang mesadok ring prajuru, tur risampun keparitatas keluarga ngicalang wit inucap.
(4) Sang keni pamidanda pangaskara saha prabeya manut pararem marep ring wawangunan sang kerubuhan luire:
ha. Sang ndruwenang wit sinanggeh mayanin, prade pungkat ngarubuhin wawangunan krama tios.
na. Sang notor, munggul utawi ngarebahan taru tur ngarubuhin wawangunan krama tios.
(5) Krama Banjar patut ngamanggehang kawerdian tanem tuwuh sane ngawinang banjare asri tur lestari.
Kaping 3
INDIK WEWANGUNAN
Pawos 28
(1) Sapasire ugi Krama Banjar pacang ngewangun patut:
ha. Masadok ring prajuru, ping ajeng prade wawangunan nganinin wates.
na. Mangda nganutin daging asta bumi miwah gagulak asta kosala kosali, sanistane manut patitis niskala.
ca. Wawangunan tan kadadosang nyayubin kepisaga, karurung miwah ka margi agung.
ra. Sahaning piranti sane pacang keanggen ngewangun tan dados magenah ring rurung miwah margi agung langkung ring arahina.
ka. Sajawaning sang magama Hindu tan kapatutan ngewangun genah sembahyang ring wewidangan Banjar Delodpempatan, sadurung polih uwak-uwakan saking prajuru Banjar utawi prajuru Desa, lan guru wisesa.
(2) Prade wawangunan jantos ngayubin bilih-bilih tembokke ring telenging wates, risampun keware tur kasadokang ring prajuru, wenang kedande manut pararem.
Kaping 4
WAWALUNGAN
Pawos 29
(1) Sahaning Krama Banjar sane miara wawalungan patut sayaga nitening wawalungannyane mekadi : negul, nglogor mangda nenten ngerusak karang wiadin pabianan anak sios.
(2) Prade wenten wawalungan malumbar utawi ngerusak pakarangan lan pabeanan, risampune kapalugnguhang utawi polih kaware, kengin kataban salanturnia kasadokan ring prajuru.
(3) Prade wenten wawalungan ngeletehin genah suci risampun kaparitatas olih prajuru, sang nerbenang, patut keni pamidanda saha ngwapakara genah suci inucap manut pararem.
(4) Tan kawenang nganggonan utawi negulang wawalungan ring genah sekadi ring sor:
ha. Telajakan kayangan utawi Banjar.
na. Genah rahuhing pakarangan wewangunan desa.
ca. margi agung lan rurung.
ra. Setra lan genah druwen desa.
(5) Prade wenten memurug sekadi ring ajeng, patutkeni pamidanda manut perarem.
Kaping 5
BHAYA
Pawos 30
ha. Parindikan bhaya, luwire : Jiwa Bhaya, Artha Bhaya, Toya Bhaya, Geni Bhaya, Ripu Bhaya miwah dura cara.
na. Sang manggihin sahanan panca bhaya patut nepak kulkul manut panca bhaya, krama mapitulung manut pawos 22 ngenenin indik kulkul ring ajeng.
ca. Prade ring sawengkon Banjar Adat Dlod Pempatan wenten Panca Bhaya, sane melaksana patut keni pamidanda manut perarem.
Pawos 31
ha. Sang manggihin kahanan artha utawi kapandung patut ngulkul tur mapitulung marep ring sang kemalingan.
na. Pratingkahe mapailon ring dusta kebawos ngukubin corah utawi prade wenten krama banjar manggihin maling tan nyadokang ring Prajuru Banjar jantos jadma tiyos sane nyaduang patut kadanda manut perarem.
ca. Yening wenten jadma ngaranjing ka pakubon utawi pakarangan krama tiyosan rikala suwung tur tan pewangsit sang madruwe karang kaicalan wenang jadma inucap dados kasinangguh mamaling nika kadanda manut perarem.
ra. Mangda tan kasinanggeh manut ring ajeng asing-asing ngaranjing ke kubon jadma tiyosan patut:
1) Ngawentenang wangsit antuk suara utawi makaukan, nyantos sang madruwe karang paumahan rawuh, raris ngaranjing.
Kaping 6
PANYANGGRAN BANJAR
Pawos 32
Krama Banjar ritatkala ngawentenang karya suka dua abot utawi dangan, patut kasanggra olih krama Banjar manut pararem.
CATHURTAS SARGAH
SUKERTA TATA AGAMA
Palet 1
INDIK DEWA YADNYA
Pawos 40
ha. Palinggih sane wenten lan keamong Krama Banjar Delod Pempatan punika marupa Pura Parahyangan Banjar tur sane malinggih Ratu Begawan Penyarikan, sane magenah ring Utama Mandala Banjar.
na. Pujawali ring Pura Banjar punika kemargiang nyabran enem sasih nemoning Tumpek Wariga.
ca. Ritatkala wenten Patirthan Ageng utawi Alit, prebeya kamedalang manut paruman banjar.
ra. Ritatkala Pujawali ring Parahyangan Banjar, Krama Banjar mangda sami pedek tangkil ngaturang bhakti ring Ida Bhatara, mabusana adat sembahyang lan ngaturang Pepranian tur makta sarana pemuspan.
ka. Krama Banjar Delod Pempatan nyiwi ring Khayangan tiga desa Adat Lukluk, antuk penyiwian punika keenter olih Prajuru Banjar, manut perarem tur tetegenan saking Prajuru Desa, prebeya prebeya banten / upakara kaicen saking Desa, pengarep karya Krama Banjar.
da. Wenten minakadi malih Pelinggih sane kesengguh DEWA ALIT puniki wantah padruwen Krama Banjar Delod Pempatan, nanging nenten kasungsung utawi kesiwi olih Krama Banjar Delod Pempatan, sinalih tunggil Krama Banjar wsane kayun jagi nyiwi utawi nyungsung taler kedadosang, Pelinggih DEWA A LIT puniki nenten keaturang Tetoyan, riantukan Pelinggih Puniki marupa PITARA HYANG, nenten metunggilan sareng Pelinggih ring Utama Mandala Banjar, nenten memada, Pelinggih DEWA ALIT, Pelinggih Numbakrurung lan Pelinggih penanggun Desa keaturang DAPETAN.
Pawos 41
ha. Ritatklala jagi ngaturang Piodalan Ageng, utawi piodalan Alit, ring Parhyangan Utama Mandala Banjar, patut kapuput olih sinalih tunggil Pemangku Kahyangan Tiga, minakadi tan polih Mangku Khayangan Tiga, kedadosang Pemangku ring sajeroning Banjar Delod Pempatan sami.
na. Ritatkala jagi pacang ngewangun Karya Dewa Yadnya ring parahyangan Utamaning Mandala Banjar Delod Pempatan, lan ngaturang Piodalan Ageng rikanjekan ngeninin rahina Purnama. Utawi wenten ngelanturang karya Dewa Yadnya. Patut kapuput olih Ida pedanda, kawantu olih Pemangku – pemangku sami lan Krama Banjar, sane kaenter olih Prajuru Adat Banjar.
Pawos 42
ha. Prade wenten sinalih tunggil Krama Banjar Delod Pempatan madruwe Karya Dewa Yadnya ring sejeroning genahnyane ring sawengkon Banjar Delod Pempatan yaning mabuat pisan dados ngaturang Karya ring semeton krama Banjar, ngenening indik karya sane jagi katur ring Banjar, lan penyanggra manut perarem.
Pawos 43
ha. Nyabran rerahinan rahina Purnama, Krama Banjar sami mangda rauh ngaturang Bhakti utawi muspa ring pelinggih utamaning mandala Banjar, lan ring Pura Dalem bugbugan kaenter olih Pemangku kesarengin antuk Prajuru Adat Banjar.
Pawos 44
ha. Rikanjekan Petirtan ring Pura Dalem Bugbugan, indik prabeya upakara Banten lan sepuputnyane kamedalang olih Pemangku pengamong soang-soang.
na. Anggen penyanggra Krama Peletan, ritatkala sane polih megambel, lan mesanti, rikanjekan Petirtan utawi mekarya Dewa Yadnya, prabeyan nyane kemedalang olih Krama Peletan sami, kaenter olih Prajuru Peletan.
ca. Semeton – semeton penyade ring Pura Dalem Bugbugan, mangdane mekarya Yadnya Gebogan sane magenah ring Pura, nyantos puput Petirtan wawu dados kalungsur utawi ketunas.
ra. Wewangunan sane wenten ring Pelinggih – pelinggih Pura Dalem Bugbugan indik prabeya upakara kamedalang olih Pemangku Pangemong soang-soang.
ka. Wewangunan tembok penyengker sareng bale Gong lan Bale Kulkul, indik prabeya kamedalang olih Krama peletan, ngelantur upakaranyane.
Palet 2
INDIK RESI YADNYA
Pawos 45
ha. Sane kewastanin Upacara Resi Yadnya, inggih punika Upacara Pediksan utawi Madwijati.
na. Sapasira ugi sinalih tunggil Krama Banjar mapikarsa Mediksa utawi Madwijati yening mabuat kengin ngaturang Karya ring Krama Banjar utawi nedunang Krama Banjar.
ca. Ring Panumayan Karya Pediksan kemargiang patut ngaturang Prajuru Banjar mangda rauh manggeh saksi utama.
ra. Prajuru Banjar nyuratang Pediksane punika ring ilikita saha ngelimbakang ring Peparuman Krama Banjar Adat.
ka. Risesampune sang ngaderbe Karya Resi Yadnya masuserah ring Krama Banjar, mangdane karyane punika keambil sepuput-puput nyane tur sang aduwe karya Rsi Yadnya kakenin tegak sangu apisan lanang istri.
da. Sinalih tunggil Krama Banjar jagi ngemargiang Eka Jati utawi pawintenan pemangku, inggihan punika Pemangku Paibon, Pemangku Panti, patut kesaksiang olih Prajuru Adat Banjar maka saksi utama.
Palet 3
INDIK PITRA YADNYA
Pawos 46
ha. Prade wenten sinalih tunggil Krama Banjar Keni keduhkitan utawi seda patut:
1. Mesadok ring Prajuru Banjar Adat.
2. Risampun wenten pesadok, melarapan antuk pituduh sang sane nguwehang pedewasan saking siwa soang-soang utawi Pemangku, ring Prajuru Banjar Adat patut raris nyuarayang kulkul.
3. Risampune wenten suara kulkul, Krama Banjar sami tedun ngerawuhin sang keduhkitan, tan kengin ngaturang penyanggra ring Krama Banjar minakadi kopi, teh, roko, jaja lan sios-siosan.
4. Yening wenten layon jagi ke aben/preteka, utawi mapendem taler nyantosang pedewasan, risampun kulkul Krama Banjar kesuwarayang patut Krama Banjar sampun magebagan nyantos layon ke aben/preteka, utawi mapendem, wusan punika puput sampun pagebangan, kaenter olih Prajuru Adat Banjar.
5. Krama Banjar kakenin Patus marupa:
ha. Beras akilo ( 1 kg )
na. Kelapa abungkul ( 1 bt )
ca. Endog abungkul ( 1 bt )
ra. Lan jinah nganutin pararem Krama Banjar Adat.
Patuse puniki kaserahang ring Prajuru Adat, Banjar utawi sang sane kasudi ring Prajuru Banjar Adat, magenah ring Bale Banjar, sejawaning sang sane MAPENDEM ring genah keluarga keduhkitan soang-soang.
6. Krama Banjar sane keduhkitan punika sesampune puput Upacara Ngaben utawi Preteka, lan mapendem, ring tigang rahinane mangda ngaturang Pemrayascita ring Bale Banjar.
7. Krama Banjar Istri mekarya Upakara Pitra Yadnya magenah ring Bale Banjar Kaenter olih Prajuru Adat Istri lan Lanang.
8. Krama Banjar Lanang mekarya ring genah soang-song sng sane seda, raris ngelantur mekarya ulam Banten lan siosan kaenter olih prajuru Adat Banjar, Krama sane polih mekarya ulam Banten puniki sang sane aderbe karya Pitra Yadnya kedadosang ngaturang penyanggra utawi boga sematra minakadi : wedang, t eh, jaja, lan sios-siosan, sakasidan.
9. Sejawaning wenten Anak Alit utawi rare sane durung maketus seda, nenten nyuwarayang Kulkul taler nenten nganggen padewasan saking Siwa soang-soang utawi Pemangku, tur pemargine wantah nyilid, kaluargam kemanten.
10. Sejawaning jagi ngambil ngaben Mabyokerti, wantah kapuput olih Pemangku utawi Siwa soang-soang indik prebeya Upakara kewantu olih Krama Banjar Adat Rp. 2.000.000,- (kalih yuta rupiah) yan pari indik eteh-eteh peleletan kesiageyang olih sang kaluarga kaduhkitan, inggian punika:
ha. Jinah Bolong 500 kepeng (limang atus kepeng)
na. Wewalungan
ca. Tiuk Pengentas.
ra. Tulup sejangkepnyane.
Ka. Pengawak
Da. Eteh-eteh peleletan
11. Yening ngaben ngelangkungin sekadi ngaben Biokerti inggihang punika, Ngaben Madya, Ngaben Utama, pateh taler kewantu olih Krama Banjar Adat Rp. 2.000.000,- (kalih yuta rupiah), sejeroning kekirangan nyane kasuserahang utawi kategen olih sang aderbe Karya Pitra Yadnya.
12. Sejawaning Karya Ngaben, mapreteka, mangda keiringin memargi kesetra utawi kepenganyutan nganggen Bleganjur, Krama Banjar sane polih nabuh (megambel) dados aturang penyanggra minakadi, wedang, t eh, jaja, lan sios-siosan, sakasidan, sesari upakara Daksina penguntap taler sakesidan.
13. Yan minakadi wenten pikayun sang kaluarga sane seda rikanjekan Pebersihan utawi Peletan jagi pacang nganggen suwaran Bleganjur, wantah kedadosang pateh sekadi ring ajeng, nanging Upakara Daksina pangutap mesesari Rp. 25.000,- (selawe tali rupiah).
na. Karya Banjar Wawu mewasta puput :
1. Yaning karya inucap Kapuputang antuk Mapendem inggih punika ngawit saking suwaran Kulkul, Mambang, Nyiramin layon, nyantos layon kapendem.
2. Yaning karya inucap kapuputang antuk mekingsan digeni, sapunika telar ngaben, inggih punika ngawit saking suwaran Kulkul mekarya upakara lan tetegep ipun, nyantos puput ring setra tur Krama Banjar Adat nenten keaturang tegak sangu.
3. Yening Karya Pengabenang punika ngangge Bade Bale-bale (pecraken) pemargine pateh sekadi ring ajeng. Krama Banjar lanang istri patut keaturang tega sangu utawi kedadosang tawur antuk jinah inggihan pengargan ipun manut perarem Krama Banjar Adat.
ca. Ritatkala ngemargiang Pitra Yadnya Krama Banjar Mabusana Adat Bali tur memargi kesetra mangda trepti utawi dabdab, nenten dados ngewentenang byota, lan ngarap watang.
Pawos 47
ha. Rahina sane nenten kedadosang ngaben, maprateka, mapendem, inggih punika:
1. Rahina Kala Gotongan
2. Rahina Semut Sedulur
3. Rahina Prewani
4. Rahina Purnama
5. Rahina Tilem
6. Rahina pujawali ring Khayangan Tiga.
7. Rahina rahinan jagat, Saraswati, Pagerwesi, Sugihan, Galungan, Kuningan, lan Pura-pura Penyungsungan Krama Banjar Delod Pempatan utawi Peletan.
na. Sang lina sane nenten keni ala ayu pedewasan, inggih punika : Anak Alit utawi Rare sane durung maketus, tur ri kanjekan memargi kesetra kantun Mesangkil.
ca. Silih sinunggil yening wenten Krama Banjar Adat Seda pastika nyaratang suwaran Kulkul Krama Banjar Adat, raris minakadi malih tigang rahina utawi sampun Krama Banjar nanceb salon, wenten Petirtan utawi Karya Dewa Yadnya ring Penyungsungan Krama Banjar utawi Krama peletan, mangdane nenten dumun nyuwarayang Kulkul Krama Banjar Adat, nyantos petirtan utawi karya Meayu-ayu puput, mangda Krama Banjar Adat lan Krama Peletan nenten keni kacuntakan.
Pawos 48
ha. Pradene wenten Krama Banjar keni keduhkitan utawi seda langkung ring adiri, paumahan nyane metiosan, rahina utawi pedewasan pemargine kasetra pateh sang keni keduhkitan sane genah paumahan nyane ring ungkur (teben) nenten dados ngelintangin dumun sane megenah ring ajeng (luwanan) riantukan indike punika kaucap ngelangkahin watangan utawi layon tur mamurug sima (katulah).
na. Diprade pet wenten Layon utawi watangan sane kapendem utawi kapreteka, rahina mangkin, benjangan nyane ten kedadosang ngaben utawi maprateka lan mapendem mangda ten kaucp mekirim wangke utawi layon, sesampune lintang tigang rahina wawu kedadosang pamargine ke setra.
ca. Dipet sinalih tunggil Krama Banjar sane seda jagi pacang mapendem, raris malih wenten Krama banjar sane seda jagi pacang ngaben ring rahina sane pateh, punika tan kedadosang kewastaning lebeng kelawan matah, sinalih tunggil keungkurang, utamang sane jagi mapendem.
Palet 4
INDIK MANUSA YADNYA
Pawos 49
ha. Manusa Yadnya inggih punika upacara darmaning pangaskara ring manusa rikalaning nyeneng nyantos kelayu sekaran utawi seda riwekas.
na. Upacara sekadi ring Ajeng madudonan sekadi ring sor :
1. Magedong gedongan.
2. Rikala rare medal sejeroning garba.
3. Kepus udel
4. Roras rahin (12 hari) utawi ngelepas aon.
5. Tutug kambuhan abulan pitung dina (42 hari).
6. Tigang sasih utawi sambutan
7. Pewetu utawi otonan ( 6 sasih).
8. Ngembugan rikala tumbuh gigi.
9. Makupak utawi maketus gigi.
10. Tutug kalih utawi munggah daha.
11. mepandes.
12. pawiwahan utawi madengen-dengenan.
13. Mewinten.
ca. Upakara-upakara inucap ring ajeng manut ring kecaping sastra agama, nista, madya lan uttama pemargine nganutin dresta miwah sima sekadi ring Banjar Dlod Pempatan, tur tuntunan utawi padewasan saking siwa soang-soang lan pemangku.
1. Yening Pawiwahan minakadi pemargi PEPADIKAN upakara Pekalamijian wantah asiki ring Pemrajan soang-soang tan kedadosang ke Pura-pura, wantah tunasang tirta.
2. Yening wenten risajeroning anak ngerorod (melaibang) anak istri, patut ngemargiang pekalemijian kekalih ring genah mondok, ln ring soang-soang genah sane ngerorod.
Palet 5
INDIK BUTHA YADNYA
Pawos 50
ha. Butha Yadnya inggih punika upacara – upacara pabyakala ring Pretiwi lan Khayangan marep sarwa prani saha upacara ring Bebutan.
na. Upacara pabyokala ring Pretiwi, Khayangan, lan Babutan kewastanin Mecaru.
ca. Pecaruan inucap ring ajeng, nista, madya, lan uttama manut wiguna inggih punika eka sata, pancasata, panca sanak, rsi gana, panca kelud, lan tawur.
ra. Sejawaning ring ajeng kewentenang upacara:
1. Majot-jotan utawi meyadnya sesa nyabran rahina wusan meratengan.
2. Mereresik ring utamaning mandala Bale Banjar, lan Penyungsungan Krama Banjar Delod Pempatan lan Krama Peletan.
Pawos 51
ha. Upacara sane kemargiang olih Krama Banjar Delod Pempatan ring Tilem kemargiang pecaruan ring Bale Banjar wenten Ekasato (siap ukud).
na. Riang lawang soang-soang Krama Banjar mecaru manut pituduh saking Desa Adat Lukluk.
ca. Benjanganne tanggal apisan Krama Banjar patut ngelaksanayang Upacara Penyepian lan Beberatannyane inggih punika : Amati Geni, Amati Karya, Amati Lelangunan, Amati Lelungan, tur sedurung rahina Penyepian kadulurin antuk tawur kesanga lan pengerupukan, ring soang-soang genah.
ra. Riwusan rahina Penyepian kewastanin ngembak Geni, mapiteges Pengelukaran Yoga Semadi Ida Betara kadulurin antuk Dharma Santi Krama Banjar, puniki makacihna pengawit Icaka Warsa Anyar.
ka. Ritatkala jagi ngewentenang Bhuta Yadnya inggih punika Pecaruan Panca Kelud utawi sane Pinih Agungan ring natar Bale Banjar Delod Pempatan, patut kepuput olih Resi, utawi Ida Pedanda, sinalih tunggil sareng kalih puniki kedadosang, kewantu olih pemangku – pemangku sane wenten ring Banjar Delod Pempatan sami.
da. Yaning jagi pacang ngaturang Pecaruan Pancasata (siap lima) utawi sane pinih alitan, dados kapuput olih sinalih tunggil pemangku Khayangan Tiga, yan tan prasida polih Pemangku Khayangan Tiga, Pemangku sane wenten ring sajeroning Krama Banjar Delod Pempatan kedadosang sami.
PANCAMA SARGAH
SUKERTA TATA PAWONGAN
Palet 1
Indik Pawiwahan
Pawos 51
(1) Pawiwahan inggih punika patemoning purusa predana, melarapan penunggalan kayun suka cita kaduluring upasaksi sekala-niskala.
(2) Pemargin pawiwahan luire
ha. Pepadikan, kemanggalaning antuk Darmasawaka.
na. Ngerorod, merangkat riyin wawu kekarunayang.
ca. Nyeburin utawi nyentana nyeburin risampun kemanggala antuk upacara pamerasan.
(3) Pidabdab sang pacang mawiwaha patut
ha. Sampun manggeh daha-teruna.
na. Sangkaning pada lila utawi tresna asih (tan kepaksa)
ca. kemargiang sudi wadani prade pengambilan sewos Agama.
(4) Pemargin pawiwahan mangda nganutin Undang-Undang Perkawinan saking Guru Wisesa (Undang-Undang Perkawinan Tahun 1974).
Pawos 52
(1) Pawiwahan sane kepatutang ring Banjar sekadi ring sor :
ha. Sampun kemargiang pekalan-kalan utawi pesakapan kesaksinin antuk tri upa saksi inggih punika manusa saksi, bhuta saksi, lan dewa saksi.
na. Pawiwahan sane tan patut kadi ring sor :
(2) Pawiwahan sane tan patut kadi ring sor:
ha. Natab upakara saking kepaksa.
na. Sinalih tunggil tan rawuh miwah tan wenten ilikita.
ca. nenten wenten saksi miwah ilikita.
Pawos 53
Tata caraning perabian:
(1) Sapa sira ugi pacang ngewangun pakulawargan patut mesadok ring prajuru, selanturnya prajuru maritatasang, manut tan manut indik alakirabi.
(2) Pemargian pepadikan anut dudonan:
ha. Pakrunan jantos ping tiga, saha soang-soang melarapan:
1. Kapertama antuk sedah woh (Pasadok saking kuluwarga purusa).
2. Kaping kalih antuk sedah woh ring sajeng (Madarma Suwaka).
3. Kaping tiga antuk tipat bantal kebawos pemuput pepadikan (ngambil anten istri) utawi makta pejati lan mapamit ring kamimitan.
na. Risampun mepragat raris sang istri keajak budal ring pakubon sang lanang saha kelanturang antuk pabyakala.
ca. Mangda pragat tumus sekala-niskala, raris kulawarga purusa makta pejati ring merajan wadone.
(3) Prade ngerorod / merangkat patut:
ha. Reraman lanange ngewentenang pengelukuan/pejati antuk duta saksi paling kedik 2 (kalih) diri sane kesaksinin olih Prajuru Dinas lan Banjar Adat.
na. Genah antene tan kengin ring pakubon sang lanang sedereng mebyakala.
(4) Sajeroning pakrunan/pengelukuan patut :
ha. Kemanggala saking rerama purusa antuk geng pengampura majeng ring rerama wadone.
na. Kaingkupan bawos indik-indik pakidih utawi pelegayan arep ring darmasuwaka sang ngidih saha dewasa pekrabkambeyane wekas.
ca. Kacihnayang indik kapurusa utawi prade sentana rajeg kajejerang kapatutang ngidih anak lanang sane kebawos pawiwahan nyeburin tur risampun sulur pamerasan kategepin kemanggehang sentana nyeburin.
ra. Prade tan katerima pangelukuan pejati, kengin pakrunan punika kemargiang jantos ping tiga.
ka. Madasar antuk manah ening nirmala (ikhlas) ring pemargin merabian nyeburin, saking lanangnyane (meraga pradana) lan instrinyane (meraga purusa) sareng kalih, tur keingkupin saking sameton kulawarga istri (meraga purusa) taler mangda kejangkepan antuk ilikita pastika, tur kesaksinin olih Prajuru Banjar Adat lan Dinas.
da. Sang lanang (meraga pradana) tan kapatutan alakirabi malih, taler pet mapikayun merabian malih santukan bekung utawi sane sewosan instrinyane, mangda polih paingkupan saking istrinyane, kulawarga meraga purusa, taler indik pahpahan warios lan sane siwosan ritatkala sang merabian meduwe sentana.
(5) Pekrabkambean mapiteges upacara galang apadang (puput) mapikuren dwaning sampun sekadi dudonannyane manut sastra agama lan dresta.
Palet 2
Indik Nyapian
Pawos 54
(1) Pawiwahan prasida kawusang melarapan antuk palas merabian utawi kepademan.
(2) Wusan mapikuren riantukan silih sinunggil lina mapiteges balu, mekadi balu lanang/istri.
(3) Palas merabian inggih punika sangkani mawiwit wicara.
(4) Sang palas merabian patut matur supeksa pailikitan riyin ring sang rumawos (Pengadilan Negeri) wastu tinas apadang pemutuse kebawos nyapian, wawu Prajuru Banjar nyiarang ring paruman krama Banjar tur sang nyapian ngaturan darmasuwaka ring paruman Banjar, ngaturan guru piduka ring Parahyangan Banjar lan nyangu Banjar mapengarga kalih kilogram beras rikala punika soang-soang saking akeh krama.
Pawos 55
(1) Tata cara palas merabian sekadi ring sor :
ha. Nawur prebiya upasaksi sinalih tunggil sami matenga.
na. pangunakayan polih pahan pada;
ca. pabekel, tatadan soang-soang kekuasang niri-niri, sakewanten indik warisan kekuasang antuk purusa.
ra. Ngawuruhin miwah ngupajiwan pratisentana manut swadarmaning guru rupaka (purusa).
ka. Mapamit saking merajan sang lanang.
da. Nawur danda manut sekadi pawos 49, ayat 4.
(2) Prade riwekas sang palas kacihna adung malih patut :
ha. Ngemargiang pawiwahan malih,
na. Kedanda nikel kalih saking palase.
ca. Matur piuning ring Parahyangan Banjar.
Pawos 56
(1) Sang balu kebinayang dados:
ha. Balu luh wit sentana 9sentana rajeg) miwah balu luh boya sentana,
na. Balu muani kepurusa (wit sentana) miwah balu muani nyeburin (boye sentana).
(2) Swadharmaning balu inucap patut :
ha. Ngemanggehang patibrata tan patut ngamargiang parradara/drati krama.
na. Nguwasayang waris gunakaya, tan dados ngadol, ngadeang, makidihang lan siosan punika, sejawaning kebebasang saking pianak utawi kulawarga pinih tampek saking rabine prade okane kantun alit-alit.
ca. Kengin ngidih sentana prade wenten kecumpuin antuk kulawarga sinanggeh kepurusa utawi semeton purusa/tunggal sanggah.
ra. Kawenangang mawiwaha malih, prade wenten kecumpuang saking kulawarga utawi semeton purusa.
(3) Balu kaucap tan pageh sekadi ring sor:
ha. Drati krama utawi paradara.
na. Matilar saking pakubon tan pesadok jantos 6 (enam) sasih.
ca. Lempas ring swadarma sewosan tur tan prasida ngesehin solah maprewerti marep ring pituduh kulawarga purusa.
Palet 3
Indik Sentana
Pawos 57
(1) Sentana wenten kalih pawos, sane keucap pratisentana miwah sentana peperasan.
(2) Pratisentana inggih punika sentana sane metu saking pawiwahan.
(3) Prade pawiwahan tan ngewetuang sentana kengin ngidih sentana antuk upasaksi sekala niskala sane kewastanin sentana peperasan.
(4) Prade pawiwahan tan manut drestaning alakirabi ngewetuang sentana, mangda tan kantun kewastanin sentana babinjat utawi astra, patut kemanggala antuk pangaskara utawi sesayut penyampi.
(5) Sang sane kearsayang sentana rajeg (nyeburin) inucap mangda mawit inggih punika:
ha. Pratisentana wadon tugngal utawi silih sinunggil pratisentana wadon yaning makesami pratisentana wadon.
na. Sampun kemanggehang dados pratisentana (purusa).
ca. pawiwahan nyeburin, keutamayang antuk jadma sane meagama Hindu utawi jdma sane meagama siosan sane sampun ngelaksanayang pamarisudha raga utawi sudi wedani.
ra. Sapasira ugi krama sane ngemanggehang sentana rajeg (nyeburin) atut mapisadok sanistane asasih sedurung paperasan majeng ring prajuru Banjar Adat lan Dinas, tur Kelihan Banjar patut digelis netesin, nyiarang ring krama Banjar saha ngicenin pamutus nepek ring catur dresta miwah pararem saking krama Banjar.
Pawos 58
(1) Ngemanggehang sentana manut dudonan patut makacihna arta berana pemerasan sane kesaksiang sekala niskala, olih kulawarga, Prajuru Adat lan Dinas.
(2) Sapa sira ugi krama pacang ngidih sentana, patut mesadok ring Kelihan Banjar Adat lan Dinas asasih sedereng pemerasan.
(3) Kelihan Banjar nyiaran ring krama sewidangan Banjar, sapa sira ugi rumasa tan lila mangda nguningang mesengker kalih wuku sedurung pemerasan, majeng ring Kelihan Banjar Adat lan Dinas.
(4) Prajuru / dulu Banjar digelis mawosin saha ngicenin pemutus nepek catur dresta miwah pararem.
(5) Prade dudonan peperasan tan manut kecaping ring ajeng, prajuru/dulu Banjar wenang ngandegang sang pacang mekarya pamerasan, saha ngicenin pemutus, mangda kepuputang riyin bebawosan, dudonan utawi wicarane.
Pawos 59
(1) Peperasan sane kepatutan ring Banjar risampun makacihna :
ha. Widhi widana pemerasan.
na. Kesaksinin antuk prajuru Banjar lan Dinas sane makelingang utawi ngailikitayang.
ca. Kesiarang ring wewidangan Banjar.
(2) Sane kepatutan peras angge sentana kadi ring sor :
ha. Jadma meagama Hindu,
na. Kulawarga saking purusa (anak saking semeton purusa).
ca. Kautamayang saking kulawarga waris kapurusa.
ra. Sinalih tunggil mawiwit saking kulawarga tunggal sanggah utawi merajan, paibon lan dadia.
ka. Prade ha & ra tan wenten kengin kangkat saking wadon (istri), yaning taler tan wenten, wawu sekama-kama (sekita kayun), nanging polih keingkupang saking kulawarga semeton purusa utawi tunggal merajan, tur kejangkepang antuk silsilah lan ilikita pastika.
(3) Kengin ngangkat sentana langkungan ring adiri, lanang wiadin wadon.
Palet 4
Indik Warisan
Pawos 60
(1) Warisan inggih punika arta berana, ayah-ayahan saha ngelanturang lan ngajegang patitis luluhur mangda prasida ngulati sukerta sekala-niskala majeng ring warisnya.
(2) Sane kebawos warisan luire :
ha. Druwe tengah, makadi tegal, sawah, pekarangan paumahan, sanggah/merajan, pusaka lan sane sewosan.
na. Pangunakayan, tadtadan / jiwa dana, lan hutang piutang.
(3) Wawu kengin kebawos warisan prade wenten:
ha. Sang ngawarisang
na. Katurunan (ahli waris)
ca. Arta berana, tetegenan (ayah-ayahan) makacihna warisan.
Pawos 61
(1) Ahli waris, luire :
ha. Pratisentana purusa,
na. Pratisentana (sentana rajeg).
ca. Sentana peperasan lanang/wadon
(2) Prade tan wenten sekadi ring ajeng, kang sinanggah ahli waris:
ha. Turunan purusa leluhur ngunggahang minakadi rerama lanang, pekak selanturnya, rerama misan, mindon.
na. turunan purusa waris kesamping minakadi kaponakan, kaponakan di misan miwah kaponakan di mindon.
(3) Swadarmaning hali waris patut :
ha. Nerima saha nguwasayang tetamian pahpahan leluhurannya, minakadi ngerempon sanggah / merajan, pura saha pengupakaranya miwah ayah-ayahan pewaris.
na. Ngabenang pewaris saha ngelanturang upacara-upacara pitra yadnya, Dewa Yadnya lan menyamabraya.
ca. nawurin hutang-hutang pewaris manut pengilikita pastika.
Pawos 62
Mungguwing waris kewaris ring Banjar Adat Delod Pempatan Lukluk.
(1) risampung kelaksanayang pitra yadnya lan hutang-hutang pewaris buntas ketawur, wawu warisan dados kepah.
(2) Para ahli waris sami polih pahpahan sangkaning mangunakaya sajawaning karang/tegal/sawah kaemong olih soang-soang ahli waris sesampun keepah tur asiki pahan mangda kedadosan catu ring sanggah / mrajan.
(3) Sinalih runggil ahli waris kengin tan polih pahan prade:
Ha. Nilar kawitan lan swadarmaning Agama Hindu utawi nyama braya.
na. Alpaka guru rupaka.
ca. Sentana rajeg kesah alakirabi utawi pratisentana nyeburin soang-soang kebawos ninggal kedaton.
(4) Boya ahli waris, kengin muponin hasil luire:
ha. Sentaha luh, selami durung kesah lakirabi / mawiwaha.
Na. Balu luh wiadin muani nyeburin (soang-soang boya sentana).
(5) Pewaris kengin meweweh rikala meurip pinaka jiwa dana, tadtadan/bekel, makacihna paweweh tetap ring oka sane kesah alakirabi / mawiwaha.
Pawos 63
(1) Prade sajeroning kulawarga wenten ahli waris langkungan ring adiri patut :
ha. Kawentenang paingkupang indik pahpahan waris inucap ring waris.
na. Yang tan prasida, ketunasang tatimbang ring prajuru Banjar.
ca. Prade taler tan wenten cumpu ring panepas prajuru, patut kaduluran majeng ring Prajuru Desa Adat, prade taler tan kacumpuin, kengin katunasang ring Sang rumawos ( Pengadilan Negeri).
(2) Prade karang inucap keputungan, patut prajuru nibakang ring:
ha. Sang sinanggeh ahli waris manut pawos 56.
na. Sang kengin anggen sentana manut pawos 54.
ca. prade taler tan wenten cumpu ring panepas kerta Banjar kengin, ketunasang ring sang Rumawos (Pengadilan Negeri).
SAT SARGAH
WICARA LAN PAMIDANDA
Palet 1
Indik Wicara
Pawos 64
(1) Sane wenang mawosin minakadi mutusang wicara ring Banjar inggih punika:
ha. Kelihan Banjar Adat lan Dinas, pradena sang mawicara sami-sami saking panunggalan banjar.
na. Kelihn Desa Adat, Kelihan Banjar Adat lan Dinas, ritatkala sang mawicara saking Banjar sewosan ring wewidangan Desa Adat Lukluk.
(2) Tata dudonan mawosin saha muputang wicara Banjar kadi ring sor:
ha. Kaping ajeng kabawosin antuk kelihan banjar.
na. Tan cumpu ring panepas kelihan banjar katunasang ring penglingsir banjar.
ca. Penglingsir banjar/kera Banbjar tan kacumponin ketedunan ring paruman Banjar.
ra. Paruman Banjar tan kecumponin kengin nunasang ring Kelihan Desa Adat.
ka. Kelihan Desa Adat tan prasida muputang katincepang malih ring panglingsir sinanggeh kerta Desa,
da. Prade taler pematut penglingsir Desa tan kacumponin katunasang ring paruman Desa, sinanggeh wasananing pemutus ring Desa.
(3) Sahanan wicara mawiwit kacurahan sakaluire sinanggeh nungkasang daging Awig-awig, pararem kaingkupan saking paruman krama Banjar, patut digelis mawosan tan nyantos pisadok saking krama.
(4) Panepasan wicara patut pastika nyantenan iwang patut melarapan Tri Premana (saksi, likita, lan bukti) miwah tan lempas ring Catur Dresta.
Palet 2
Indik Pamidanda
Pawos 65
ha. Banjar wenang niwakang pamidanda ring krama Banjar sane sisip.
na. Paniwak inucap kalaksanayang olih Kelihan Banjar.
ca. Bacakan pamidanda luwire :
1) Ayahan panukan kasisipan (dedosan) ageng ipun manut pararem.
2) Danda arta (danda dosa saha panikel-panikelnya, miwah panikel-panikel urunan ) ageng lan panikelnya manut pararem krama.
3) Danda upakara pangaskara.
4) Kanorayang utawi kawusang makrama banjar.
ra. Pamidanda sane katiwakang patut mesor singgih manut ring kasisipan ipun.
ka. Jinah utawi raja brana pamidanda ngaranjing dados druwen banjar.
da. Pamidanda inucap ring ajeng kengin tuntas risampun sang kekenenin.
1) Nunas geng pengampura ring krama banjar ri antukan nyuaka pasubaya pecak
2) Naur pangaskara, jinah utawi arta brana ring Paruman Banjar.
ta. Ritepengan niwakang pamidanda prajuru Banjar mangda sedurunge mawosan ring krama keni danda, indik sane mawinan tungkas wiadin tiwal ring daging Awig-awig lan pararem Banjar.
SAPTAMAS SARGAH
NGUWAH – NGUWUHIN AWIG-AWIG
Pawos 66
Nguwah-nguwuhin Awig-awig banjar waru kengin kamargiang majalaran antuk pikarsa saking kalih pah tiga krama banjar ngarep lan tan ngarep maka sami taler madulurin kasumanggeman Paruman Banjar sane karawuhin saking kirang nyane kalih pah tiga krama ngarep lan tan ngarep sami.
Pawos 67
Sahananing intik napi sane durung munggah kasurat sajeroning daging Awig-awig puniki kangkat kamargiang utari kalaksanayang madasar antuk pasuran, sima lan dresta saha pawewehnyane.
ASTAMAS SARGAH
SAMAPTA UTAWI PAMUPUT
Pawos 68
ha. Awig-awig puniki duk mawasta Anggaran Dasar lan Anggaran Rumah Tangga sampun kasumanggemang tur kasungkemin olih Krama Banjar duk paruman Krama Banjar ring rahina.
na.Sang ngalingga tangani Awig-awig puniki inggih punika Prajuru Banjar Adat Dlodpempatan, Desa Lukluk, Kecamatan Mengwi, Kabupaten Badung.
ca. Awig-awig puniki kasurat utawi kesampurnayang malih saking perarem, saha sane sampun memargi ring wewidangan Banjar Dlodpempatan lan Catur Dresta tur sampun kasumanggemang olih krama banjar sami duk paruman ring rahina…
Om Desa Suksma Parama Achintya Ya Nama Swaha
Om Shantih, Shantih, Santih, Om.


text:
Tuesday, October 27, 2015
Artikel Panelokane Mangkin
Panelokan Mangkin
Sira tan uning Gunung lan Danu Batur? Sajabag jagat pastika uning indik kaluihan palemahan paican Ida Hyang Widhi. Gunung Batur sané kaiterin bukit-bukit pinaka sisan-sisan tatkala Gunung Batur purwané macedar. Ring batan gunungé wénten Danu Batur. Wénten taler Désa Trunyan sané kaloktah antuk tradisi rikala wénten kalayonsekaran. Sawané nénten kapendem, wantah kagenahang ring sétra tur kasengker ban ancak saji. Yadiastun nénten mapendem, nénten pacang ngametuang ambu sané pengit. Punika sangkaning wénten taru sané miik ngalub mawasta taru menyan. Gunung Batur, Danu batur, Desa Trunyan kénten taler bukit-bukit sané ngiterin, samian prasida kacingak saking Panelokan.
Panelokan pinaka genah becik pisan anggen macecingak nyingakin kaluihan paican Ida Bhatara. Dumun daweg durung kabenain, Panelokan kantun magradugan. Durung matata, sang maraga wésya sané nanjénang dagangan ipun taler durung madué genah becik anggén madagang. Sakéwanten sasukat wewidangan Gunung Batur kadadosang Géopark, Panelokané kabenain tur sayan becik kawéntenané. Tan wénten malih dagang sané biasané majéjér ring arep gua-gua ring badauh margi. Guané punika sampun kabersihin, taler sampun kakaryanang taman ring ajengnyane. Dagang-dagange punika sampun wénten genah anggén maadolan ring beténan taler ring pasar seni sané ring baléran.
Genah macecingak taler sampun becik kawéntenané. Para wisatawané mrasidayang nyingakin Gunung lan Danu Baturé saking ba duuran taler saking betenan. Ring betén taler sampun kakaryanang genah anggén madagang minakadi baju, aksésoris muah sané lianan. Becik pisan pakantenané. Manahé buka kadaut setata meled ka Panelokan. Marginé taler sampun mapaping.
Nanging mangkin matiosan pisan pakantenan Panelokané. Dumun bersih pisan, sakémaon mangkin sampun makacakan leluu drika. Goa-goané taler tan malih bersih. Taman-tamané sampun telas kajekjek olih dagang-dagangé sane malih ngarereh genah madagang ring trotoar ring arep goané punika. Selan-selan taler mabrarakan ring baduuran. Besi-besi panyengker sané dumun kantun kukuh, mangkin sampun telas amah barak. Akéh sampun lung-lung. Inggihan socalaya taler nénten naanin minab kabersihin. Kawéntenan Panelokané sane dumun ngawi manahé bungah, mangkin sampun benyah. Mirib sangkaning peken Panelokané sane dumun ring ajeng Museum Gunung Api Batur, kagingsiran ka genah macecingak sangkaning wénten pembangunan malih. Ngantos mangkin kantun kadi asapunika. Punika patut rerehang pamargi. Patut rerehang genah maadolan mangda kramané sané nyabran semengan ramé madagang sida ngamolihang amerta, sida taler Panelokané bungah sekadi dumun. Mangda nénten bungahé punika wantah abulan pitung dina. Mangda becik ngantos kapungkur riwekas. Duaning Panelokan, Gunung Batur miwah Danu Batur kasenengin tur kasayangin olih krama Bangli lan krama Bali sareng sami.
I Komang Alit Juliartha
Kacang Apit, 8/9/2015
Subscribe to: Post Comments (Atom)


text:
Jumat, Desember 11, 2009
Jaji Ping AIDS
Ring sor puniki wantah conto puisi mabasa Bali. Dumun tiang sampun polih ngicenin conto puisi mabasa Bali. Yen ten iwang ring artikel Mati Nguda. Ne mangkin tiang malih ngicenin conto puisi mabasa Bali.
Kaposting olih bliyanbelog ring 10:11 AM 0 komentar Link
Label : Puisi Bali
Selasa, Desember 08, 2009
Besi Nok!
Dibi puan sanjane rauh tiang saking makarya, iseng tiang nyongkok di angkul-angkule. Ngajak timpal-timpal ngorta makangin-makauh. Sambilang ngorta wenten masih sane makta sangane. Numbas ring warung. Nika sampun dum-dum tiang ngajak timpal-timpal. Tumben tiang ngidang ngumpul-ngumpul malih ajak kampung-kampung tiange. Biasane keweh pesan pang ngidang ngumpul-ngumpul kadi ibi nika. Maklum, samian sampun maduwe "kesibukan" soang-soang. Ten nyak cara dugas kari masuk. Akeh maduwe galah anggen ngumpul lan ngorta kangin-kauh.
Ne mangkin samian sampun sibuk. Wenten sane ngelanjuti masekolah, wenten sampun makarya. Doh-doh genah makaryane. Wenten ring Nusa Dua, wenten ring Kuta, wenten ring Legian, wenten taler ring kota Denpasar. Nika mawinan kapah-kapah ngidang ngumpul.
Ne mangkin samian sampun sibuk. Wenten sane ngelanjuti masekolah, wenten sampun makarya. Doh-doh genah makaryane. Wenten ring Nusa Dua, wenten ring Kuta, wenten ring Legian, wenten taler ring kota Denpasar. Nika mawinan kapah-kapah ngidang ngumpul.
Kaposting olih bliyanbelog ring 9:31 AM 2 komentar Link
Label : Coretan
Minggu, Desember 06, 2009
Satua Bali : I Belog
Ada katuturan satua anak belog. Baan belogne ia adanina I Belog. Sedek dina ia tondena meli bebek ka peken teken memene. Ditu lantas ia nyemakin memene pis. Lantas memene buin ngomong, kema jani cai engal-enggal ka peken, terus meli be dadua di tongos dagang bebeke.
Kaposting olih bliyanbelog ring 4:02 PM 12 komentar Link
Label : Satua Bali
Sabtu, Desember 05, 2009
Satua Bawak : Arok
I Arok mula duweg. Duweg nyopét. Duweg mamaling. Duweg mamégal. Kanti duweg mamantra. Sakancan Betara tawanga. Betara Bukit Kangin. Betara Bukit Kauh. Betara Bukit Kaja Kauh. Yén ia suba teka, makejang jejeh. Krana pipis di kantongé bisa makisid.
Ipidan I Arok taén ketara nyopét di gocékan. Awakné daldala tekén paturu bebotohé. Kanti kenyel liman bebotohé naldal. Tusing bingklak nang abedik. Ada ngorahang I Arok maan pica besi kuning. Besi ané ngranayang teguh.
Uli sesukat kéto, I Arok sayan-sayan pesan bikasné. Marasa tekén awak teguh. Uat kawat mabalung besi. Timpal-timpalné nang abesik sing ada bani. Yén suba ia matagihan, sing ada bani tulak.
Ipidan I Arok taén ketara nyopét di gocékan. Awakné daldala tekén paturu bebotohé. Kanti kenyel liman bebotohé naldal. Tusing bingklak nang abedik. Ada ngorahang I Arok maan pica besi kuning. Besi ané ngranayang teguh.
Uli sesukat kéto, I Arok sayan-sayan pesan bikasné. Marasa tekén awak teguh. Uat kawat mabalung besi. Timpal-timpalné nang abesik sing ada bani. Yén suba ia matagihan, sing ada bani tulak.
Kaposting olih bliyanbelog ring 9:15 AM 0 komentar Link
Label : Satua Bawak
Rabu, Desember 02, 2009
Pupulan Sloka Bagian 1
Dumun tiang sampun mosting artikel indik napi nika sloka. Minab yen wenten sameton sane durung polih ngawacen indik sloka punika, niki dados malaih ngawacen ring artikel Sloka (Bidal). Nah ne mangkin tiang jagi ngicenin akidik makudang-kudang conto sloka sane lianan. Inggih langsung manten ring conto-contone...
Kaposting olih bliyanbelog ring 8:08 AM 1 komentar Link
Label : Basitha Paribasa


text:
09/03/11
OGOH-OGOH JEGU
OM SWASTYASTU
Sedurungnge ngelantur titiang pedidi ngaturang rahajeng nyanggra warsa anyar 1933, mogi-mogi iraga sareng sami nemu kerahajengan. Ritatkala jagi nyanggra warsa anyar semeton hindu ngerayain antuk tawur agung (pengrupukan), brata penyepian, lan ngembak geni. rikala pangrupukan ring jegu mekarya ogoh-ogoh sekadi gambar puniki
Ogoh-ogoh banjar adat dinas Sigaran
Ogoh-ogoh banjar adat dinas Cepag
Ogoh-ogoh banjar adat dinas Baleagung
Ogoh-ogoh banjar adat dinas pande
Ogoh-ogoh banjar adat dinas Tengah
Ogoh-ogoh banjar adat dinas tegal
Ogoh-ogoh banjar adat dinas Bendul
Rawuh iriki dumun benjang pungkur wenten galah malih wawanin titiang, yening wenten keiwangan titiang, titiang ngaturan geng rena sinampura.
OM SHANTI SHANTI SHANTI OM
Langganan: Entri (Atom)


text:
Maca Dua Orang Dukun Dan Cerita Pendék Sunda Lainnya, tiang uning kawéntenan cerpén Sunda modérené sané sambung-sinambung yadiastun kantos warsa 1965. Uningin tiang taler indik rupan cerpén Sunda modérené sané karipta antuk suang-suang pangawi. Diastun durung naen ngaton, purun tiang mastikaang, cerpén Sunda modérené kantos mangkin kantun karipta. Cendet aturang tiang kantun wénten. Tur, purun mastikaang pangawinné sayan maweweh-weweh.
Sapunapi indik novél Sunda modérené? Pateh sakadi puisi miwah cerpén Sunda modérené. Napi buktinné? Puniki buktinné. Duk warsa 1914, sapunika Mikihiro Moriyama ngandikaang ring bukun danéné sané mamurda, Semangat Baru, kawedar novél Sunda modérené kapertama. Novélé punika mamurda Baruang Ka Nu Ngarora. Selanturnyané murunang déwék tiang nyambat novél Sunda modérené karipta lan karipta. Tiang murunang déwék nyambat sapunika, wénten bukti jagi aturang tiang. Bukti sané ngéténg-ngéténg: Hadiah Rancagéné sané jagi kaserahang warsané mangkin ring sastra Sunda modérené, sané molihang novél kakawian Godi Suwarna. Murdan novél punika: Sandikala.
Bukti sios, ngéténg-ngéténg ton tiang ring Surabaya. Duk punika wénten panyerahan hadiah Rancagé ring selagan panyerahané punika, wénten paméran buku sastra Jawa modéren miwah sastra Sunda modéren. Drika ton tiang lintangan ring lima novél Sunda modéren. I rika tiang ngrenggeng ring manah. Ten perah yén novél Sunda modérenné ten karipta sambung-sinambung.
Manahang tiang, kawéntenan sastra Jawa modérené tan doh masiosan ring sastra Sunda modérené. Mangda nénten raos kémanten pacang aturang tiang bukti. Duk ngatonin, Bunga Rampai Sastra Jawa Mutakhir sané kawangun antuk J.J Ras manah tiangé maklebeh lantas ngamedalang raos kadi niki: Ngawit 1912 kanti 1975 sastra Jawa modérené ten pegat karipta. Novél, cerpén, puisi kawedar kadi toya tukad Undané membah. Membah tan parérénan.
Riantukan sapunika kawéntenané, tan urungan sastra Jawa modérené, kantos mangkin kantun kasurat. Bukti ngéténg-ngéténg aturang tiang, nyabran panyerahan hadiah Rancagé, kantun wénten pangawi sastra Jawa modérené molihang.
Manawi Pak Madé pacang matakén ring kayun, napi ngranayang, tiang ngenjur-ngenjurang buku. Boya ngendogin sané ngranayang. Titiang mamanah nanginin anak sané sampun matangi. Nanginin antuk atur: sastra Sunda Modéren miwah sastra Jawa modérené, sampun kasurat sejarah kawéntenannyané. Siosan ring kasurat malintihan, kasurat taler kawéntenan sorohnyané. Sesuratané punika ngranayang tiang uning: sapunapi kawéntenan puisi lan cerpén Sunda miwah Jawa modérené, tur sapunapi kawéntenan novél Sunda lan Jawa modérené. Sakéng nanginin antuk atur punika, lanturang tiang ngaturang patakén, napi mawinan sastra Bali modérené durung kasurat sejarahnyanéné kadi sastra Sunda lan Jawa modérené? Yén tlektekang tiang kawéntenan sastra Bali modérené tan bina ring sastra Sunda lan Jawa modérené. Puisi Bali modéren sampun janten sira sané ngawitin nyurat. Sira-sira kémanten raris nyurat kantos mangkin taler sampun janten. Sapunika taler cerpén Bali modérené. Novél, diastun kantun pegat nyambung, sampun janten sira ngawitin sampun janten taler sira sané nyurat kantos mangkin. Sapunika taler drama miwah prosa lirik Bali modérené.
Tiang ngaturang pitakén sapunika boya nandruhin buku sané kasurat antuk Bapak Tusthi Eddy miwah kanténan tiangé Nyoman Darma Putra. Boya. Tiang matakén sapunika kantos matuuh sia dasa nem tiban, sastra Bali modérené, sejarahné kasurat wawu malintihan. Durung masorohan.
Kedeh tiang matakén sapunika, riantukan sejarah sastra Bali modérené yén kasurat masorohan pikenohné nénten akidik. Pikenoh sané utama, pinaka bukti, sastra Bali modérené yukti wénten ring jagat Baliné. Kawéntenané nénten cerpén kémanten, sakéwanten, kategepin taler antuk novél, puisi, drama, miwah prosa lirik. Siosan ring punika, wénten pikenoh siosan. Anaké Bali, nénten ja nganggén basan duéné antuk nyurat kakawin, gaguritan, usada, miwah tatwa kémanten. Sakéwanten nganggén ngwéntenang sané durung naen wénten tur kantos mangkin wénten. Ten sios, ngwéntenang sastra Bali modéren. Dumadak wénten sané nyurat! (IDK Raka Kusuma)
Kaketus saking :
* http://www.balipost.co.id/mediadetail.php?module=detailberitaindex&kid=19&id=16726


text:
Monday, July 29, 2013
pidato bahasa bali
5:59:00 PM No comments
Ngajegang Budaya Bali Antuk Busana Adat
Bapak ibu guru sane wangiang titiang, miwah timpal-timpal sareng sami sane tresnasihin titiang,
Garjita dahat manah titiang saantukan ring rahina sane becik puniki titiang prasida kacunduk ring ida dane sinamian saha polih galah maatur-atur samatra,. Sadurung nglantur lugarayang titiang ngastiti ring Ida Sang Hyang Widhi Wasa antuk ngojarang pangastungkara panganjali
Om Swastiastu,
Ring pagubugan sarahina, titiang miwah ida dane majanten kapatut setata siaga nganggen busana.yening wenten anak anom utawi sampun lingsir sane nenten mabusana ring margine janten katarka wong edan utawi anak buduh. Tegesnyane nenten wenten anake pacang juari utawi nenten mabusana angan akidik ring kahuripannyane. Sangkaning mabusana sane manut anake pacang makanten becik, agung, miwah ayu. Mabusana taler sane mawinan iraga urip rahajeng taler sida ngawinang sungkan. Dadosnyane ageng pisan jatinipun kawigunan busanane ring kahuripan druene sarahina.sakewanten yening wenten anak mabusana nenten nganutin tata linggih mejanten taler pacang ngwetuang salit rasa utawi ngawinang nenten seneng sange ngatonan. Bilih-bilih busana adat baline.
Ring Indonesia, duaning panegara druene kawangun antuk makudang-kudang pulau sane madue makudang-kudang suku bangsa saking adat maendahan, majanten taler pacang madue busana adat sane matios-tiosan. Wnten busana adat bali, busana adat sunda, busana adat sasak, bugis miwah sane lianan.
Ring bali taler kadi asapunika, krama adat baline sampun ketah pisan susrusa maparilaksana ngrajegang budaya baline. Busana sane lumrah kaanggen rikala nyanggra pakaryan dinas janten pacang mabiyanan ring busana kalaning ngalaksanayang pakaryan adat miwah agama. Upami rikala pacang ngalaksananyang upakara dewa yadnya,patut nganggen busana pamuspan, marupa wastra patut nganggen kuaca, miwah destar antuk sange lanang raris wastra,kebaya, anteng, saha papusungan ring anak istri.
Busana-busana punika sajaba wastra,lumrahnyane mawarna sarwa putih utawi kuning, sakewanten rikalaning nyarening indik upakara pitra yadnya utawi pangabenan, nganggen busana sane mawarna sarwa ireng. Yening kaupakaren ring upacara metatah miwah mamiwaha kangkat nganggen busana payas madia utawi agung. Anake sane pinaka pangayah utawi rikala ngayanga sadereng unteng upacarane lumrah krama baline mabusana adat madia. Sane lanang mawastra, maambed miwah madestar batik raris sane istri nganggen taler busana adat madia saha nenten setata mapusungan.
Ida dane sinamian sane wangiang titiang,
Yening dados titiang ri sajeroning sareng nitenin ngrajegang budaya baline, ngiring pada yatnain sareng-sareng mangda iraga sareng sami prasida mabusana sane setata manut ring sane kaucap patut nganutin tata krama adat miwah agama druene. Mangda busaya adat baline setata ajeg .
Inggih kadi asapunika titiang prasida maatur-atur ring galahe sane becik puniki, dumogi wenten pikenohnyane. Makakirang langkung atur titiang, titiang nglungsur geng rena pengampura. Pinaka pamuput atur lugrayang titiang ngajorang parama santih,
Om santih, santih, santih om
Subscribe to: Post Comments (Atom)


text:
MARS PD.BPR. WERDHI SEDANA KABUPATEN GIANYAR
Pencipta : I Wayan Wiarsa, S.Pd
Vocal : I Nyoman Piartha, S.Ag., M.Fil. H
Arr : Gung De
Roras Februari warsa siu sanga enam dasa kutus ( 1968 ) ngawitin
Perusahaan Daerah BPR.Werdhi Sedana Kabupaten Gianyar
Saking manah tulus ngewangun lan mengayahin
Melarapan antuk Dharma
Yen Nirgamayang
Waluyane sekar nedeng kati mombo
Kewentenan nyane ambu miik
Mebukti mapikenoh numbuhang rasa percaya
Kadi tamulilingan para janane
Pegerunyung muatanng keutamanyane
Reff :
Bank Werdhi Sedana sayan ngawerdhiang
Jaya Wijaya nika sampun limbak
Sida raharja gemuh landuh trepti ikang jagat
Ngewangun Gianyar melarapan Tri Hita Karana


text:
Aplikasi niki marupa "Jar (650kb)" sane dados langsung ka-Instal ring HP sane sampun medaging java. Aplikasi niki wawu sampe versi 1.2. Ring aplikasi java niki medaging kadi puniki :
- Mantra Hindu Lengkap beserta artinya(1 Buku)
- Mantra bisa dikirim/ di share ke no hp via sms,
- Tasbih dengan 3 mantra : Om, Gayatri dan Om Nama Sivaya. Dengan suara juga.
Tiang pribadi durung polih nyoba aplikasi niki. Yah, santukan HP tiang'e wantah HP jaman batu. Nenten medaging Java ne. heheheh... sakewanten jagi coba tiang aplikasi niki ring HP timpal tiang'e. Antuk info selantur ne, jagi posting tiang ring postingan sane jagi rauh. Sesampune tiang polih nyoba aplikasi niki.
Inggih, tiang pribadi matur suksma banget ring Bli Ketut Joko Wibawa, sane sampun ledang ngaryanin aplikasi java puniki. Dumogi je mawiguna ring umat sedharma lan aplikasi niki mangda nambah becik. Inggih, terus berkarya bli Ketut. Dumogi Hyang Widhi ngicen Bli Tut wara nugraha sane lebih. ^_^
Download aplikasi java "Virtual Mantra & Tasbih Hindu"
Via Sourceforge.net | Via 4shared.com


text:
Makudang upaya kelaksanayang Pemkab Buléléng mepaiketan pelestarian adat lan budaya taler pariwisata antuk nincapang kunjungan wisatawan utamanyané ke destinasi wisata unggulan ring Bali utara. Silih sinunggil wisata unggulan Buléléng inngih punika wisata bahari Pantai Lovina sané pinaka targét wisatawan inggian domestik, lokal lan mancanegara. Pemerintah ngelintang Disbudpar Buléléng ngelaksanayang Lovina Festival ngawit tanggal 10 – 14 September 2016, tujuannyané mangda prasida menggenjot kunjungan wisatawan, asapunika kebaosang Kepala Dinas Kebudayaan lan Pariwisata Buléléng, Ir. Nyoman Sutrisno, MM wau puniki.Paindikan punika kabligbagang ring sajroning acara Isin Gumi Radio Singaraja FM 92,0 Mhz rahina Werespati, 08 September 2016.
Gung Surya, Lovina
Indik punika wantah rerincikan becik pisan tur patut ngamolihang penampén samian kahanan. Riantukan melarapan pagelaran Lovina Festival ring tengahing obyék wisata pacang ngawinang wisatawan inucap jangkep ngamolihang suguhan inggian seni budaya, lan indik pelestarian adat Bali. Tunas titiang taler majeng Pemkab Buléléng ring parikrama puniki mangda taler kauningayang indik sejarah kawéntenan Lovina.
Made Artana, Pedawa
Lovina Festival sida mromosiang kawéntenan pariwisata Lovina sané kasub antuk wisata baharinyané. Napi malih medaging kolaborasi seni budaya khas Buléléng. Lianan ring pinaka ngelestariang seni taler pacang sida nincapang pengerauh tamu manca negara lan domestik. Kémahon tunas titiang indik galah ngelaksanayang festival sampunang mépét, riantukan wau pisan Buléléng ngelar Bulfés, yén sida mangda doh jaraknyané.
Gst. Komang Adnyana, Penarungan
Antuk gelaran punika akéh prasida menggali poténsi sané kaduénang soang-soang pengabih ring Lovina. Asapunika taler sekeha-sekeha kesenian sida kailénang utawi kapentasang. Punika sayan ngasubang aran Lovina kantos ke dura Negara. Riusan kagelar festival puniki manahin titiang patut naler ke évaluasi amon napi yusnyané majeng kemajuan kepawisataan ring Buléléng .(ama)


text:
Oleh : windhu segara | 21 September 2016 | Dibaca : 1982 Pengunjung
sumber foto :ilustrasi benar tidaknya berpakaian ke pura
"Beeeeh...... Mekelo suba rasane tusing taen ajak ngorte Kak, sapunapi gatrane mangkin? Asane nu tileh Kak amonean, mekupuk mebo mangsit hahaha....."
Mesaut Kak tyang sambilange bateng kedek....
"Bedikin ewer Ning, manian Cening suba lingsir, lakar patuh asane kekene hahahaha..... Nak engken ne adi tumben buin nengok? Ade gatra ape ne? Nyak pade seger ajak mekejang?"
"Seger Kak, seger ajak makejang. Sakewale kantonge sekarat, men keto rainane neren hahaha.... Ne kene Kak, ade gatra anyar indik mabusane ke pura. Apang nganutin kone madan tata titi, ne ape ja gambarne (kel edengin tyang I Pekak gambaran). Ken-ken rasane penampen Kak'e yan ada awig buka keketo?"
"Biiiiiih..... melah ento Ning, nyak idongan anake buka Cening ane sesai ledap sing dadine gagal focus hahaha..... (piiiiih..... misi nawang gagal focus Kak tyange) nyak uleng kayune lakar ngaturang bakti ke pura.
Buine yen nyak patuh ango-anggoane, kaden melah pengenahne, seragam iye.
Sakewale, yen alihang dikecapin sastra, indik mabusane tusing ja taen ade nak ngitungang. Panarkan Kak'e, mirib ulian suba pade keweh ngempu keneh pedidi, ento mawinan metu lantas awig buka keketo. Ulian sing bise ngempu keneh pedidi, obyek ane di sisi suba dadi sasaran. Sing ngidaang focus ngaturang bakti ulian nepuk bangkyang nak luh rengkyang, ape buin putih mulus, lantas orin anake istri apang tusing mabusana ketat. Ulian keweh nepuk para lanange mapenganggo gaul, wetuang lantas awig buka ade di foto.
Boye ja iwang ngae awig, sakewlae yan dadi tunas eda ngawag-ngawag ngae awig, pang sing ulian awig ane awag metu lantas uwug. Dong suba ja ulian awige totonan ngawinang byuta. Sepatutne yan care Kak minehin, keneh irage soang-soang ane pretenin, keneh irage ane patut empu, raksa apang tusing metu papineh ane boye-boye. Tuah ka saje nak mabusane ade etikane, ada tata susilane, sakewale apikin, pang sing kenehe ngawi melah, metu lantas pikobet. Lan pade pinehin malu, eda kedropon. Yan buin mebalik kuri lantas, ipidane melalung ja anake ke pura, biase dogenan (tuah ja keto care ipidane, nak jani jamane suba melenan).
Penulis : Windhu Segara.
Oleh : windhu segara | 21 September 2016 | Dibaca : 1982 Pengunjung
TAGS : pura, busana pura,


text:
Selamat Datang! Rahajeng Rauh! Damai Tuhan Bersama Kita!
Tema Umum Minggu Ini:
Paiketan ring brana sekala ngawinang iraga sayan adoh saking Ida Sang Hyang Widi Wasa,
Mawinan iraga nénten lingu ring Ida, tur Ida nénten ngawikanin iraga.
Bénjang wekas, sinah Ida nénten pisang mapaica napi ugi!
Website sederhana ini didedikasikan bagi keluhuran karya kasih yang dipersembahkan oleh tiga serangkai rasul awam dari Tuka: I Made Bronong, I Wayan Dibloeg dan I Made Tangkeng, yang dengan rendah hati menerima Sang Sabda dalam hidup mereka dan telah menjadi pewarta sejati.
Sebagai oleh-oleh dari Tuka, kami membawa firman Tuhan yang sangat indah yang tentu saja berguna bagi hidup kita bersama.
Asapuniki ketusan Cakepan Suci buat rahina mangkin kadi sané munggah ring Kalender Liturgi Pasamuan Katolik sajagat:
Ida Sri Yésus miwah Béélzébul
Lukas 11:15-26
15 Nanging ring kebengan anaké punika wéntén sané mapajar asapuniki: “Ia nundung sétan ulihan masrana pican Béélzébul, I Ratun Sétan.” 16 Wénten taler sané nunasang mangda Ida ngawéntenang praciri saking Swarga buat nyugjugin Ida. 17 Nanging Ida Sri Yésus wikan ring daging manahipuné, raris ngandika: “Asing-asing kraton ané masogsag sinah lakar sirna, buina asing-asing pakurenan ané buwut sinah lakar benyah sagsag. 18 Akéto masih yén I Sétan saling tungkasin laut ngamusuhin déwékné padidi, kénkén unduk kratonné dadi kukuh? Réh ragané ngaraos mungguing Tiang nundung sétan ulihan kakuasan Béélzébul. 19 Dadinné, yén saja Tiang nundung sétan ulihan pitulung Béélzébul, men ulihan pitulung nyénké pangiring-pangiring ragané nundung ia? Yén suba kéto, para pangiring ragané padidi ané bakal dadi kerta nepasin ragané. 20 Nanging yén Tiang nundung sétan masrana kawisésan Ida Sang Hyang Widi Wasa, sujatiné ento makabukti buat Kraton Widiné suba ngadeg di kuwuban ragané. 21 Yéning anaké ané siteng kukuh tur ané sregep masanjata ngebag umah pakarangané padidi, sinah rahayu salwir pagelahanné. 22 Nanging yén teka anak ané buin kukuhan ngalah-alah laut ngalahang ia, sinah anaké ento lakar ngarampas salwir soroh sanjata, ané cageranga, buina lakar ngedum-edumang sakancan jejarahanné. 23 Inyén ja ané tusing marengin Tiang, ia ngamesehin Tiang tur inyén ja ané tusing milu munduhang bareng tekéning Tiang, ia tuah nyogsag nyambragang.”
Ida Sri Yésus malih ngalanturang pangandikan Idané 24 “Yéning roh sétanné pesu uli di déwék manusané, ia lantas ngumbara ka tongos-tongos ané meleking tur koréd-koréd nyadia ngalih parérénan, nanging duaning tuara nepukin, ditu laut ia makeneh-keneh kéné: Melahan icang malipetan ka umah ané mara tinggal ibusan. 25 Lantas ia malipetan, tur teked ditu dapetanga umahé ento suwung, kedas masampatan tur ias. 26 Buin ia magedi laut ngalih roh lénan buin pepitu ané corahan tekén déwékné, tur ia pada macelep lantas nongos ditu. Dadiannya, paundukan anaké ento jelékan padaang tekén ané mula.”
Untuk memahami Sang Sabda -dalam bahasa Bali- ini dengan baik dan benar, sangat disarankan untuk bersedia melepaskan diri dari ikatan pada dunia. Kesediaan untuk melakukan pengosongan diri dan menyerahkan diri pada Allah untuk mengisi kekosongan itu dengan rahmatNya sangatlah penting.
Jika anda tertarik untuk ikut belajar merasakan belaian kasih Tuhan yang sering tidak kita sadari, silahkan hubungi kami melalui Sekretariat kami. Mari kita saling berpegangan tangan dalam senyuman dan saling membantu dalam kasih yang tulus.
Selamat menyelami getaran kasih Kristus di dalam jiwa sanubari anda semua.
Website Administrator
Hari Minggu Biasa XXVI 25 September 2016
Lukas 16:19-31 Orang kaya dan Lazarus yang miskin19 “Ada seorang kaya yang selalu berpakaian jubah ungu dan kain halus, dan setiap hari ia bersukaria dalam kemewahan. 20 Dan ada seorang ... baca selengkapnya
Pengharapan
“aegroto dum anima est,spes est” –meskipun sakit,tetapi selama masih ada jiwa,harapan tetap masih ada. Sembari membaca drama komedi, “The Tempest” tulisan Shakespeare ... baca selengkapnya
Paus Fransiskus: Islam Tak Terkait Terorisme
WARSAWA - Pemimpin umat Katolik Sedunia Paus Fransiskus menegaskan, Islam tak bisa disamakan dengan terorisme. Tekanan bangsa-bangsa Eropa kepada Islam yang justru memicu kaum muda Islam untuk ... baca selengkapnya
Misericordes Sicut Pater - Welas Asih Sakadi Ida Sang ...
PANGASTAWA YUBILEUM KAWELASARSAN IDA SANG HYANG WIDI WASAInggih Ratu Yésus Kristus, Panyungsungan titiang,Palungguh I Ratu sampun nguruk titiang mangda welas asih sakadi Ida Sang Aji ring ... baca selengkapnya
Aku Percaya Akan Gereja Katolik Yang Kudus
Di dalam syahadat yang pendek dituliskan “Aku percaya akan Gereja Katolik yang kudus” dan di dalam syahadat panjang dituliskan “aku percaya akan Gereja yang satu, kudus, katolik dan ... baca selengkapnya
Manfaat buah pisang bagi kesehatan tak perlu diragukan lagi. Pisang mengandung vitamin, kalium, tinggi serat, dan gula alami, sehingga disebut gudang nutrisi.Sayangnya, masih banyak orang yang tak ... baca selengkapnya
Komunikasi dan Kerahiman: Perjumpaan yang Memerdekakan
Pesan Paus Fransiskus Untuk Hari Komunikasi Sosial Sedunia ke-50Komunikasi dan Kerahiman: Perjumpaan yang Memerdekakan Saudara dan saudari terkasih, TAHUN SUCI Kerahiman mengajak kita semua untuk ... baca selengkapnya
Santo Laurensius, Martir Sane Prawira
Nénten wénten serat sané kapanggih ngeniang indik masan alit dané Laurensius, nanging wantah ngawit saking dané sampun manados diakon ring Roma. Dané maraga salah tunggal saking pantaran diakon agung ... baca selengkapnya